text:
Sunnudagur
Fráferð við Norrönu av Havnini kl. 23.30.
Mánadagur
Umborð
Týsdagur
Farið verður í land av Norrönu í Hirtshals og kósin sett ímóti Berlin við bussi, har gist verður á gistingarhúsi, teinurin er uml. 800 km.
Mikudagur
Aftaná morgunmatin verður koyrt til Wien við støðgi í passaligum millumbilum á leiðini. Framkomin verða kømurini tilskilað, umframt at ein kvøldarmáltíð er á skrá. Teinurin at koyra er uml. 670 km.
Hósdagur
Rundtúrur í miðbýnum, bæði við bussi og til gongu, vitjað verður á søguligum støðum í miðstaðarøkinum í Wien. Farið verður framvið Operaini, Hofburg, Parlamentinum, Ráðhúsinum, Børsen, Karlskirkjuni, Belvedere og mongum øðrum áhugaverdum støðum. Beint eftir middag er rundtúrurin av og fólk kunnu uppliva býin við at spáka sær ein túr, ella njóta útsýnið av stásiligum bygninum frá eini av mongu matstovunum fram við gongubreytini.
Fríggjadagur
Tá morgunmaturin er av koyra vit til sjálvan stoltleikan hjá býarborgarum í Wien – summar- fúrstabúðstaðin Schonbrunn. Gjøgnum vitjanina fara vit at síggja nøkur av teim 1700 rúmunum á slottinum. Ásannast má, at tað er eitt framúr upplivilsi, bert at fáa kensluna av ovurhonds ríkidøminum, ið hevur myndað søgunar Wien. Seinnapartin er tíð at njóta løtuna eftir egnum tykki.
Kvøldartilboð: Møguleiki er at fara til stórfingna konsertuppliving í Wien og soleiðis hoyra nógvar av kendu wienarklassikarunum, framførdir at royndum yrkistónleikarum. Prísur kr. 300. Verður bílagt saman við ferðini.
Leygardagur
Heildagstúrur til Wienerwald. Vit koyra gjøgnum frístaðin hjá wienar-búgvum “Wienerwald” til Heiligenkreuz at síggja m.a. Cistercienser-klostrið. Eftir hetta koyra vit ímóti býnum Baden, kendur fyri margfeldni innan heilsubótarviðgerð. Á leiðini higar, koyra vit framvið vínmørkunum í umráðnum – og tíð er eisini sett av, at kaga innum hjá einum víngarðsbónda. Á heimferðini, leggja vit leiðina framvið Gumpolskirchen og Mødling.
Sunnudagur
Eftir morgunmatarborðhald koyra vit til gistingarhús okkara í býnum Celle. Teinur uml. 820 km.
Mánadagur
Eftir morgunmatin koyra við móti Hirtshals. Um hugur er til tess, verður steðga á vegnum fyri at keypa inn í handilsfyritøkuni Fleggaard. Seinni um kvøldið koma vit til gistingarhúsið í Hirtshals, har kvøldarmáltíð er borðreidd fyri okkum. Eftir at kømurini eru tilskilað v.m. biður ferðaleiðarin okkum at enda farvæl. Teinurin er uml. 635 km
Týsdagur
Morgunmatur – síðani verður koyrt við bussi til farstøðina í Hirtshals. Heimferð við Norrönu til Føroyar.
Mikudagur
Leggja at bryggju í Tórshavn kl. 17.30.


c: text/html

text:
- Eg veit ikki um hetta er tann smartasta íløgan, men vit eru so farnir í gongd. Og tá man er í einari vinnu, sum Smyril Line og Hafnia eru, so má man vera við ella má man gevast.
- Vit hava valt at vera við, og so mugu vit síggja hvat framtíðin fer at bjóða okkum.
Tað segði Tummas Justinussen, nevndarformaður í Hotel Hafnia, við útvarpið í kvøld. Hann sipar til nýggja hotellið við 126 kømurum, sum skal byggjast í Havn.
Verkætlanin er ikki boðin út. Tummas Justinussen sigur við útvarpið, at tað helst ikki gevur nakra meining at bjóða verkætlanina út í hesum døgum, tí byggivinnan er so upptikin. Articon er valt at taka sær av verkætlanini, og eftir ætlan stendur hotellið liðugt 1. mai 2020.
Hørð kapping er á marknaðinum, tí Atlantic Airways hevur eisini boðað frá, at felagið fer at byggja hotell í Havn við 130 kømurum, samstundis sum útbyggingar av Hotel Føroyum og Hotel Tórshavn eisini fara í gongd skjótt.
Avtalan við Articon hevur við sær at ein avtala um prís verður gjørd frammanundan, og hann fer at liggja um 100 og 150 milliónir.
- Vit høvdu ikki bygt eitt hotell uttan at vit væntaðu at reka eitt sunt virksemi. Tað er væl altíð soleiðis at um tú keypir eitt skip ella hvat tú ger, so kennir tú ikki framtíðina. Men vit meta at ferðavinnan er vaksandi, segði Tummas Justinussen við Kringvarpið.
Arbeiðið at gera hotellið á Oknarvegnum í Havn byrjar væntandi 15. august. Enn manglar endaliga byggiloyvi og loyvi at grava frá Tórshavnar kommunu.

robotstxt: allowed

filter: keep


text:
Jóannes S. Hansen sýnir fram 7 hálvnaturalistiskar málningar í Býráðssalinum. Jóanes hevur málað, síðan hann varð 16 ár. Hann hevur undirvíst í málningalist í 20 ár og hevur umframt sínar framsýningar í Føroyum eisini sýnt fram í Danmark, Norra og Íslandi. Hann nýtir nógvar fagrar litir í sínum málningum.
Hervør Sabina á Torkilsheyggi, sum júst er flutt heimaftur, eftir at hava búð 8 ár í Danmark, er uppvaksin á Glyvrum. Hon hevur altíð fingist við at mála og tekna. Hon hevur verið á ymiskum skeiðum í málningalist og gekk eitt skifti á listaskúla. Hon er í løtuni sera upptikin av tí litfagra. Hetta sæst aftur í hennara málningum.
Rósa Rógvadóttir Rasmussen er ung listakvinna úr Runavík. Hon er í stórari menning og hevur luttikið á ymsum framsýningum.
Listaframsýningin í Býráðssalinum í Runavík er opin gerandisdagar frá 13.00-16.00


text:
27 oktober, 2014

Útbúgvingin gevur tær tey amboð, ið krevjast fyri at vera ein góður leiðari.
27 oktober, 2014

Coaching er ein lutfalsliga nýggj útbúgving, men er eftir stutta tíð blivin rættiliga væl umtókt.
27 oktober, 2014

Sum coach í strongd kanst tú vegleiða og ráðgeva fólki, ið kenna seg strongdan.
21 oktober, 2014

Fjarlestrardepilin hevur fingið nýtt tlf. nr. Nýggja tlf.nr. er 239340.
17 oktober, 2014

Útbúgvingin er ætlað teimum, sum skulu undir eina kontórútbúgving og ikki hava eina miðnámsútbúgving frammanundan.


text:
Um 5 tíðina var eg saman við grønlendska høvundanum Kristian Olsen aaju og danska Jakob Martin Strid (hann sum hevur skrivað "Lítli froskur") sett í ein hýruvogn saman við nøkrum av teimum frá Kunststyrelsen, sum eru við til at skipað fyri hesum stóra tiltakinum.
Tað kendist sum at verða komin út aftur á flogvøllin, so stórt var tað at koma inn í høllina við "Porte de Versaille". Vit høvdu ikki gingið meira enn 2 minuttir, so høvdu vit mist tvey av bólkinum burtur. Men vit komu kortini heil fram til norðurlendska básin.
Tað at eitt sindur løgið at ganga runt har og hyggja at fólki, tí har vóru heilt fitt av andlitum, sum tyktust kend, men sum eg ikki tordi at heilsa uppá, tí kanska kendi eg tey ella kanska vóru tey bara kend?
Nakrar høvundar kendi eg kortini, havi hitt tey á høvundaskeiðum á Birkops Arno, t.d. Anne Swärd og Monika Fagerholm. Eini 3-4 onnur fólk hevði eg eisini hitt áður. Verðin er ikki so øgiliga stór kortini.
Franski mentamálaráðharrin Frédéric Mitterrand skuldi koma og seta stevnuna kl. hálvgun átta, og eisini vitja í norðurlendska básinum, men fólk bíðjaðu og bíðjaðu, fingu sær pinnamatar og vín og juice, men ongin mentamálaráðharri kom.
Tá næstan ein tími var gingin, kom hann endiliga, fylgdur av einum heri av foto- og filmstólum. Eg hevði eisni mítt á lofti.
Men tykkara útsendi høvundur kom í so tíðliga upp í morgun, so eftir málaráðharrarøðuna, fann hon eina metro heim á Hotel Bedford, 17, Rue de l'Arcade.


text:
Myndarøð: Eysturkommuna bjóðar morgunmat
Í sambandi við at G! Grunnurin skipar fyri tónleikatiltakinum HOYMA í dag 4. november, bjóðar Eysturkommuna øllum sínum íbúgvum og gestum til góðan morgunmat í skúlanum við Gøtugjógv.
Morgunmaturin byrjaði kl. 09.30 í morgun og longu frá byrjan komu nógv fólk at fáa sær ein morgunmatarbita. Bæði íbúgvar í Eysturkommunu, gestir hjá Hoyma og ferðafólk vóru at síggja. Tað er kórið Eystanljóð sum hevur gjørt leskiliga morgunmatin. Borðreitt var við heimabaksturi, eggum og feski, frísktpressaðum djúsi, føroyskum viðskera o.ø.
Í skúlagarðinum standa heitu pottanir klárir til brúk.
Av øðrum virksemi í skúlanum í gøtu í dag kann nevnast sølutorg við Hallberu, Sædis-glas, Hemmas, Rokokko og Mourentsu.
Til ber eisini at keypa kaffi og okkurt gott afturvið í skúlanum frá 9.30 til 21.00 og frá kl. 17.00 til 21.00 er matstova í skúlanum við Gøtugjógv, har Eystanljóð selur 3 rættaða matskrá.
Kl. 18.30 byrjar sjálvt HOYMA, skráin sæðst her: Hoyma 2017 skrá
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Ljóðbrot: Tá dunnan endaði undir sofuni
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Hava lýst eftir stjóra fyri slakar 50.000 krónur
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Sjálvstýri havt ársfund
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Vespureiðrið (94) - 22. okt 2018
Terje hugleiðir um almennan og privatan kappróður.
Tvístøða (43) - Øll sendingin
Samband
Postboks 226
FO-600 Saltangará


text:
Eingin ivi er um, at 14. september samgongan, sum hon verður rópt av summum, setti sær stór mál, tá ið samgonguskjalið varð undirskrivað. Nú er tað týdningarmesta samtykt…
Fríggjadagsklummuna hesa ferð eigur Hervør Pálsdóttir,
Eingin ivi er um, at 14. september samgongan, sum hon verður rópt av summum, setti sær stór mál, tá ið samgonguskjalið varð undirskrivað. Eitt ótal av nýskipanum skuldu setast í verk: fiskivinnunýskipan, heilsunýskipan, pensjónsnýskipan. Fólkaatkvøða um stjórnarskipan Føroya skal haldast í 2018. Ein hópur av málum og bert 4 ár at avgreiða tey í. Men tann týdningarmesta nýskipanin var uttan iva fiskivinnunýskipanin… og nú er hon samtykt!
Átjan-fimtan – tað gjørdist úrslitið. Eftir róp og geyl í fleiri ár avgreiddi samgongan loksins hetta stórmál. Hetta mál, ið hevur fylt so nógv í samfelagskjakinum og hevur spent bein fyri øðrum, tí ósemjurnar hava verið so stórar. Hóast uppskotið ikki endaði, júst sum man ætlaði tað, so var nógv gjørt fyri at fáa semju og fáa sum flest uppí. Er eitt tað týdningarmesta ikki hóast alt, at samgongan stóð saman og læt ikki andstøðuna taka valdið og endaliga privatisera fiskivinnuna?
Nú fer samgongan at standa saman um stjórnarskipan Føroya. Tað er so umráðandi fyri føroyska samfelagið, at vit hava ein grundlóg, ið tryggjar okkum, at í Føroyum eru tað føroyingar, ið ráða. Danska grundlógin er gjørd til danir og danska samfelagið, ikki føroyingar og føroyska samfelagið. Hóast stjórnarskipan Føroya tíverri ikki er nakað loysingarskjal, so er hon við til at tryggja tey rættindi, ið vit sum fólk, hava. Vit hava sæð, hvat hendi við Katalonia. Tað sama kundi hent fyri Føroyar, men vit mugu tryggja okkum, at tað ikki hendir, skuldu føroyingar viljað loyst frá Danmark í framtíðini.
Sambandsflokkurin hevur verið óførur at føra lýsingarátøk, sum skulu ræða fjøldina. Hóast samgongan tíverri ikki hevur sett loysing á breddan, verður alt vent til, at nú loysa Føroyar. Men meðan Sambandsflokkurin lýsir við ósannindum, má samgongan føra politikk – og tað er ongantíð týdningarmiklari enn nú, at hon heldur seg til tað. Búskaparliga stavnhaldið fyri loysing varð lagt við eini sunnari fiskivinnuskipan. Um stjórnarskipanin verður samtykt, so er løgfrøðiliga grundarlagið undir samfelagnum staðfest, og tá er bara politiski viljin eftir. Við stjórnarskipanini verða fólkaræðisligu rættindini føroyinga løgd, og tá fær Sambandsflokkurin rætt: Eftir hetta er alt klárt til loysingina. Tá kann Føroya fólk sjálvt taka støðu.


text:
Danjal av Rana 16.04.2018 (09:40)
Vit hava lækkað prísin 50%
- Vit ætla at koma við bæði dunnum og hyli, at gera dunnuhylin størri. Vit ætla at raka eitt sindur annarleiðis, enn hini hotellini í Føroyum raka, sigur Niels Mortensen, nevndarformaður í Atlantsflog um Hotell Atlantic, sum felagið fer at byggja á Hálsi í Havn saman við LÍV.
Hetta segði hann í samrøðu við Árna Gregersen á Rás 2, tá teir báðir umrøddu ársúrslitið hjá flogfelanum. Atlantsflog hevði 3,3 milliónir krónur í avlopi í fjør, sum er 24,7 milliónir krónur lægri enn í 2016. Inntøkurnar lækkaðu úr 524 milliónum krónum niður í 517 milliónir krónur.
Niels Mortensen sigur, at tað er eyðsæð, at kappingin frá SAS hevði stóra ávirkan á úrslitið.
- Vit hava mist umleið 30 milliónir krónur í mun til árið fyri, sigur hann, men ásannar kortini, at ferðafólkatalið einans er minkað við einum prosenti.
Í næstum fer Atlantsflog at skifta eitt av A319-flogførunum út við eitt nýtt Airbus A320neo
- Hetta hevur eitt sindur fleiri setur, 174 setur, men er bíligari í rakstri enn bæði A319 og vanligi A320, sigur hann.
Niels Mortensen sigur, at flogferðaprísurin er lækkaður við nærum eini helvt seinastu trý árini.
- Tað, sum vit hava gjørt seinasta árið, er at vit hava duga væl at fáa fleiri inntøkur uttanlands, so sum við charter-flúgving, sigur Niels Mortensen.
- Vit hava eisini fleiri setur tøk á Føroyarutuni enn kappingarneytin, og tí hava vit sjálvsagt eisini nógv fleiri ferðandi, sigur hann. Hesum fer felagið eisini at halda fram við, tó uttan at tað skal ganga út yvir Føroyarutuna.
- Vit hava ikki broytt nakra strategi. Vit fara ongantíð at geva okkum upp á, at Føroyar er staðið, sum vit operera frá. Men av tí, at vit hava ávísar avbjóðingar um veturin og at flogførini framvegis mugu nýtast, mugu vit hyggja at øðrum møguleikum. Síðani SAS kom, hava vit sagt, at vit mugu síggja hvussu leikur fer og tillaga produktið hjá okkum. Tað er tað, sum vit hava gjørt nú, sigur Niels Mortensen.
Niels Mortensen sigur, at tað er ikki rætt, tá fólk siga, at Atlantsflog einans forvinnur pening upp á rutuna til Keypmannahavnar. Hann sigur, at ferðafólkatalið til bæði Íslands og Skotlands veksur, men kortini at flogfelagið eisini er rakt av kreppuni í oljuídnaðinum, við tað at minni tørvur er á rutuni til Bergen.
Trýst á pílin undir myndini fyri at hoyra samrøðuna.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
PhD-verja um upsa
Fríggjadagin 15. juni fer Eydna í Homrum at verja Ph.D.-ritgerð sína ”The effects of climate and ocean currents on Faroe Saithe”. Verjan verður á Fabrikkini hjá Öström kl. 9:30.
Eydna hevur arbeitt við Ph. D. verkætlanini síðan 2009. Í verkætlanini hevur høvuðsdentur verið lagdur á at lýsa lívfrøðina hjá upsa í føroyskum øki – so sum føði, vøkstur og ferðing – og at seta lívfrøðina inn í ein klimatiskan samanhang.
Verkætlanin er partur av verkætlanini ”Marine Climate and Ecosystem around the Faroes”. Granskingin er gjørd á Havstovuni, og Eydna er innskrivað til Ph.D.-lestur á Fróðskaparsetrinum. Vegleiðarar eru Bogi Hansen, Petur Steingrund og Hjálmar Hátún, sum allir starvast á Havstovuni.
Les føroyska samandráttin av ritgerðini her.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
27. februar 2015
Skeið og súklukapping hetta vikuskiftið !
Avmarkingar hetta vikuskiftið !
Reiðhøllin er stongd vegna skeið, leygar og sunnudag millum kl 10 og 18.
Súklukapping verður í Marknagili og á rossagøtuni sunnudagin millum kl 13 og 15.
Reiðhøllin er stongd vegna skeið, leygar og sunnudag millum kl 10 og 18.
Súklukapping verður í Marknagili og á rossagøtuni sunnudagin millum kl 13 og 15.
24. februar 2015
19. februar 2015
18. februar 2015
Filmskvøld 21/2 kl 19 !
Ætlanin er sjálvsagt mest at vísa gamlar filmar, men onkur nýggj brot vera helst eisini á skrá. Her er ein lítil brellbiti - brotið er frá kappríðing á Velbastaðvegnum.
Øll eru vælkomin til filmskvøldið, tit eru sjálvandi eisini vælkomin at leggja hetta á tykkara egna vanga, soleiðis at enn fleiri vita um tiltakið smile emoticon
Tiltakið er ókeypis at koma inn til og okkurt drekkandi verður til keyps !
10. februar 2015
Ringríðing verður nú leygardagin
So er aftur Ringríðing á skrá í Havnardali !
Komandi leygardag, tað er tann 14/2 verður Ringríðing í høllini hjá Føroya Ríðingarfelag. So nú er at gera búnar og ross til reiðar, til hetta altíð skemtiliga tiltak !
Tiltakið byrjar við ringríðing ung kl. 14 - síðani verður hildið áfram við vaksnum. Aftaná ringríðingina verður tunnusláttur fyri bæði børn og vaksin.
Myndin er frá 2014, tey ið vunnu tá vóru Hildur hjá ung og Jakobina hjá vaksin. Báðar vunnu við sama hesti, Stígandi sum Kristian Debes eigur.
1. februar 2015
Slóðbrótandi skeið at økja um trygdina hjá reiðfólkum !
Í gjár leygardagin 31 januar, var skipað fyri trygdaskeiðið í hølinum hjá Føroya Ríðingarfelag úti í Havnardali.
Hetta skeið ið er fyriskipað í felag av Føroya Ríðingarfelag og Ríðisambandinum, skal vera við til at økja um trygdina hjá reiðfólkum, bæði tá kappast verður við rossum og tá onnur tiltøk eru hjá felagnum.
Skeiðið ið er fyrsta av sínum slag her á landið, er snikkað til av Ansni Tilbúgving, har skeiðshaldaranir Johannes Nielsen og Jógvan Jensen høvdu sett eitt skeið saman, ið umframt vanliga fyrstuhjálp, snúði seg um skaðar ið kunna íkoma tá ein fæst við ross.
Luttakarar á skeiðnum vóru tey ið fyriskipað kappingar hjá Føroya Ríðingarfelag. Tey lótu sera væl at skeiðnum og fegnaðust um at hetta vara komið í lag. Sum ein skeiðslutakari segði aftaná: Helst vilja vit at eingin kemur til skaða. Men reiðítróttur er ikki heilt vandaleysur, og nú eru vit so ílatin til at at takla eina vandastøðu skuldi hon íkomið, betur fyrivarin enn eftirsnarin !
Abonner på: Indlæg (Atom)


text:
Í kvøld - 28. desember kl. 18.00 - hevur MFS sín árliga aðalfund. Fundurin verður hildin á Føroyamálsdeildini á Fróðskaparsetrinum. V. U. Hammershaimbs gøta 16. Skráin:
Fyrri partur:
Formansfrágreiðing fyri farna árið Framløga og góðkenning av roknskapi
Seinni partur:
Uppskot um broyting av viðtøkunum Uppskot um broyting av GFSL
Uppstilling til Aðalráðið
MFS-arbeiði framyvir t.d.: Viðgerð av skerdum stuðli Hvussu ávirka vit politisku skipanina? Hvat eru týdningarmestu málini at arbeiða við?
Val av Aðalráðið, formanni og grannskoðara.


text:
Fylgjandi treytir eru galdandi fyri allar bíleggingar á Havgrími. Vinarliga kanna tygara bílegging og lesið treytirnar. Eru yvamál, setið tygum vinarliga í samband við okkum.
Online-Bóking
Àðrenn vit kunna vátta bíleggingina, hava vit tørv á einum gildigum kreditkorti. Havgrím Seaside Hotel 1948, tekur ímóti hesum kortum:
Dankort/ Visa Dankort, Mastercard, Visa, Visa Electron, American Express, JBC Dinners.
Einstaklingabíleggingar (1-4 kømur) :
Ein bílegging/broyting kann avlýsast/broytast uttan kostnað til kl 15:00, 72 tímar áðrenn komu. Við avlýsing/broyting seinni enn kl 15:00, 72 tímar áðrenn komu, hevur gesturin skyldu til at gjalda 100% av prísinum. Hettar er eisini galdandi um farið verður áðrenn ætlað ella um gesturin ikki møtir upp.
Avlýsingar/broytingar skulu vera skrivligar.
Bíleggingin er ikki endalig fyrr enn vit hava váttað við bíleggingarnummari. Àðrenn vit kunnu vátta bíleggingina, hava vit tørv á einum gildigum kreditkorti. Har tygum hava bílagt eitt “pre-paid” kamar, verður kort tygara skuldskriva við “non-refundable” kamarsprísinum, tá ið bíleggingin er váttað.
Gisting, matur og annað skal vera goldið við fráferð.
Koma og fráferð
Innskriving eftir kl 15:00. Vinarliga boða Hotel Havgrím frá um tygum ynskja at koma seinni enn kl 22:00. Ringið tlf 201400. ella sendi ein teldupost á booking@hotelhavgrim.fo.
Fráferð kl 12:00. Til ber at rinda fyri møguliga seinni fráferð, og má hettar avtalast við móttøkuna.
Tygum vera við komu biðin um eitt gjaldskort, ið skal dekka møguligar eyka rokningar undir uppihaldinum.
Bólkabíleggingar (merira enn 4 kømur )
Tá ið bílagt verða fleiri enn 4 kømur eru bólkatreytir galdandi. Bíleggingin kann avlýsast/broytast uttan kostnað 30 dagar áðrenn komu. Eftir hetta er bíleggingin bindandi. Evstamark fyri tal av kømurum er 1 mánað áðrenn komu. Navnalistisin skal vera okkum í hendi seinast 2 vikur áðrenn komu.
Um avlýst verður seinni enn:
– 30 dagar áðrenn komu skal gjaldast: 10% av samlaðu bílegging
– 20 dagar áðrenn komu skal gjaldast: 25% av samlaðu bílegging
– 14 dagar áðrenn komu skal gjaldast: 50% av samlaðu bílegging
– 7 dagar áðrenn komu skal gjaldast: 75% av samlaðu bílegging
– 72 tímar áðrenn komu skal gjaldast: 100% av samlaðu bílegging
Bíleggingin er ikki endalig fyrr enn vit hava vátta við bíleggingarnummari. Àðrenn vit kunna vátta bíleggingina, hava vit tørv á einum kreditkort, sum er í gildi.
Gisting, matur og annað skal vera goldið við fráferð, um ikki onnur avtalað er gjørd.
Check-in er kl. 15:00 føroyska tíð
Check-out er kl 12:00 føroyska tíð
Tygara uppihald:
Fyri at tryggja øllum okkara gestum ta bestu upplivingina, heita vit vinarligast á okkara gestir um at virða fylgjandi:
Ikki royking: Tað er ikki loyvt at roykja inni á Havgrími. Brot á hesar reglur viðførir eitt gjald svarandi til 1 gisting. Àvís roykiøki eru á økinum uttanfyri hotellið.
Gistingin: Einans innskrivaðir gestir hava atgongd til kamarið. Ynskja tygum at leggja onnur nøvn afturat, vinarliga boða okkum frá frammanundan.
Aldursmark: Gestir undir 18 ár kunnu einans gista saman við vaksnum.
MVG: Hotelkømur eru ikki áløgd mvg og er prísurin tí uttan mvg. Allir aðrir prísir eru íroknað 25% mvg.
Òljóð: Allir gestir vera vinarliga bidnir um at taka fyrilit fyri øðrum gestum og ikki elva til óneyðugan larm ella annan óhóskandi atburð.
Húsdjór: Einans eftir avtalu.
Skaði/óhapp: Vinarliga boðið okkum frá beinanvegin, um tygum bróta okkurt ella vera fyri óhappi. Um okkurt manglar á kamarinum eftir tygara gisting, loyva vit okkum at skuldskriva tygara kreditkort, fyri kostnaðin av tí brotna/burturblivna.
Parkering: Til ber at parkera á parkeringsplássinum hjá Havgrími, so leingi tygum gista.
Umtala av gestum: Tað er ikke loyvt at geva upplýsing víðari um gestir á Havgrími, hvørki á mannamunni, ella umvegis skrivaðar, loftbornar ella sosialar miðlar.
Force Majeure: Hotel Havgrím hevur ikki endurgjaldsskyldu, skuldi uppihaldið verið avbrotið/avlýst vegna force majeure, harímillum, men ikki avmarkað til, harligt veður, yvirflóð ella streynslit.
Brot á hesar reglur kunna viðføra burturvísing uttan rætt til endurgjald.


text:
Fiskivinnunýskipanin kostar kommununum 130 milliónir
Ein partur av nýskipanaruppskotinum er at flyta 130 milliónir úr kommunukassunum og inn í Landskassan.
Sambært tí tilfari, sum Fiskimálaráðið hevur sent Ríkisumboðnum, sum so aftur hevur sent Nationalbankanum upplýsingarnar, so má ætlanin verða, at flyta 130 milliónir úr kommunukassunum og yvir í Landskassan.
Undirritaði fekk í summar skjal úr fiskimálaráðnum við útrokningum av tilfeingisgjaldi. Og tað framgongur rættuliga klárt, at ein partur av ætlanini er at lækka hýruna hjá fiskimonnum 652 milliónir. Hesar 652 milliónirnar eru partur av tilfeingisgjaldinum, sum sigst verða 1 milliard.
Havi fyrr víst á, at stórur partur av tilfeingisgjaldinum longu er goldið og tí verður talan í stóran mun um flytingar heldur enn nýggjar inntøkur. Skattur er jú longu goldin av lønini. Men tað missa kommunurnar.
Um vit seta skattaprosenti til 20% so fer Fiskivinnunýskipanin at kosta kommunukassunum 130 milliónir.
Havandi í huga rokið um 12,5 milliónir, so verður stuttligt at vita, hvat borgarstjórarnir siga til at missa 130 milliónir!
Eivind Jacobsen
Strendur
P.S. annars er at siga, at einki fantilsi er í roknistykkinum sum sent er ríkisumboðnum. Men tað vita øll, uttan nakrir búskaparfrøðingar.
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Ítróttaháskúlin í Suðuroy: Seinastu vikurnar hava íslendsku Elinborg og Íunn verið í starvslæru á Ítróttaháskúlanum í Suðuroy. Elinborg, sum er 27 ár, er úr Grindavík, og 26 ára gamla Íunn er úr Akureyri. Tær báðar ganga á Universitetinum í Reykjavík, har tær nema sær útbúgving innan ”leasure and recreations studies”.
Nú vitjan teirra á Ítróttaháskúlanum nærkast endanum, hava fingið eitt prát við tær.
Hví hava tit valt at koma á Ítróttaháskúlan í Suðuroy?
Vit lósu í lokala blaðnum í Grindavík, um íslendska gentu, sum gekk á Ítróttaháskúlanum seinasta várskeið. Í greinini varð greitt frá lívinum á skúlanum og hvat skúlin hevur at bjóða, og hetta hildu vit var sera lokkandi og valdu at søkja um at sleppa í starvslæru á Ítróttaháskúlanum.
Vit hava ikki slíkir ítróttaháskúlar í Íslandi, og hildið at hetta tilboðið var sera spennandi og ótraditionelt, og so hugsaðu vit eisini um at sleppa at royna okkurt nýtt og spennandi.
Hvat var fyrsta inntrykkið?
Vit væntaðu at tað fór at verða gott og læruríkt, men tað bleiv bara nógv betri enn vit høvdu væntað. Vit hava t.d. lært sera nógv av mátanum undirvísararnir umgingu næmingarnir uppá. Aktivitetirnar vóru eisini sera gevandi og hava flutt okkum nógv, ikki minst útum okkara tryggu sonuna. Eitt sum var kveikjandi var, at tað á Ítróttaháskúlanum ikki eru “problemir”, men bara møguleikar og loysnir.
Vit vænta at nógv av ungu fólkunum her fara at síggja aftur á tíðina á Ítróttaháskúlanum sum eina læruríka tíð.
Vildu tit eggja íslendingum at koma hagar.
Ja avgjørt.
Vit mugu líka viðmerkja at lokala fólkið og blíðskapurin sum heild her á staðnum, hevur gjørt tíðina á Ítróttaháskúlanum enn betur, lata Elinborg og Íunn at enda heilsa.
Kelda: www.his.fo


text:
Set teg við alfaravegin og lýt teg í kring
sjá tær livandi verur ið njóta hvørt ting
vend títt brá móti himni skoða tú stjørnuleið
tín sál finnur frið hvat er ynskiligt meir.
Legst á vágna í báti eitt silvitnis kvøld
fíla snørið í tolmóð á miðum kenst fjøld
flyt tær veiðu til strandar og kynd tær eitt bál
njót tín fong leska løgg vælgagnist og skál.
Spenn tín boga so ørvin hon rennur um vál
aftan havsbrúnni bláu hon finnur sítt mál
kanska rakti hon eydnu hvør veit kanska ei
spenn tín boga av ný send tín ørv aðra leið.
Undir veingjanna breiði um verøld far vítt
veit tú armingum ans gev tú teimum alt títt
Hvør ein gáva tú veitir fært tú aftur fleirfalt
bert tú trúgv bert tú eymd tú hevur góðan lut valt.
Finnur tú ei friðsælu er tilveran ótrygg
ert tú eins og flytifuglur so reiður ei bygg
tí at liva gerst trupult fyri teg og títt fljóð
at elska kenst vónleyst um tit ei hava ró,
Legg tær leið framvið sævarstrond ein heystardag
lýð á brimdun í ódn slíkt er ljómandi lag
sneið títt snýð upp í ættina og anda djúpt inn
kæri vinur ei meir tyngja sorgir títt sinn.


text:
Der hersked en konge i Østerdal, sumbingar
Eingríms synir, Jens L. Johannesen skipar
Gátu ríma, Josva Rasmussen skipar
Grettis kvæði, Dávur Emil Samuelsen skipar
Gøtuskeggjar, Andras Hansen skipar
Har bylgjan leikar, Høgni Debes skipar
Hjalmar og Hulda, Ruth Jacobsen skipar
Kong Hans, Andras Jacobsen skipar
Kópakvæði, Jørgen Thomsen skipar
Leirvíks Páll, Tórgerð Hansen skipar
Mimirstáttur, Kathrina Hansen skipar
Sigmunds vísa, Edvard Jacobsen og sumbingar
Sniálvs Táttur, Tórgerð, Hansen
Stolt Signhild, Ragnar á Byrgisheygnum skipar
Streingirs vísa, Josva Rasmussen skipar
Viljorm Kornus, Hans Holm og M. Kristiansdóttir skipa


text:
- Tíðindi, mentan og ítróttur
Samráðingar við Ísland verða truplar
Tak niður
Lagt er upp til truplar samráðingar millum Føroyar og Ísland um fiskirættindi seinni í ár. Tað sigur Høgni Hoydal, landsstýrismaður í fiskivinnumálum. Føroyar og Ísland skulu hava umfatandi rammuavtalu við Ísland um fiskirættindi frá 1. september.
Fiskimálaráðið boðaði seinnapartin frá semju millum Ísland og Føroyar um millum annað rættin hjá føroyskum skipum at royna eftir lodnu í íslendskum sjógvi. Men hetta er bara ein fyribils avtala.
Í fyribils semjuni, sum fiskimálaráðið hevur gjørt, eru bara smáar broytingar gjørdar. Eitt nú kunnu føroyingar landa nakað meira av íslendsku lodnuni til matna. Hetta gevur betri prís enn um fiskurin verður landaður til framleiðslu av eitt nú fiskamjøli.
Sí eisini


text:
Ganga ta gomlu kirkjugøtuna
Viðrar, ætlar kirkjuliðið við Gjógv at ganga ta gomlu kirkjugøtuna frá Gjógv til Funnings sunnudagin 28. august 2016.
Byrjað verður við kirkjuna við Gjógv kl. 15.00.
Gingið verður eftir gomlu kirkjugøtuni heim gjøgnum dalin, har fyrsti steðgurin er Heimi undir Skarði, við Líkstein, har teir plagdu at hvíla, tá teir bóru lík heim til Funnings til gravar. Her verður greitt frá, eins og prestur biður eina bøn.
Eftir steðgin har verður gingið víðari móti Funningi. Næsti steðgur er við Kirkjustein uppi á Hóvabrekku. Har kemur kirkjan í Funningi undan, og tey, sum ikki orkaðu at ganga oman til Funnings og niðan aftur, plagdu at steðga har. Við Kirkjustein verður eisini greitt frá, eins og prestur biður eina bøn.
Síðani verður gingið oman til Funnings. Niðan fyri bøgarðin er eisini ein steinur, ið kallast Líksteinur, har hvílt varð seinastu ferð, tá lík varð borið heim til Funnings, og vit leggja leiðina fram við hesum steininum eisini á veg oman til Funnings.
Í Funningi verður andakt í kirkjuni. Um tað eru so nógv fólk, at ikki øll rúmast í kirkjuni, verður andaktin uttanfyri.
Øll eru vælkomin til hetta tiltakið!


text:
Orð: Elias Blix
Týtt: Edmund í Garði
1. O, minst til Guð tey ungu ár!
Hvør vøkstur eiga má eitt vár,
um hann skal grøði bera.
So lat tí Guð títt hjarta fá
frá ungdómstíð til elli grá!
Tá lívið ljóst skal vera.
2. O, minst til Guð tey ungu ár,
nú vónin lýsir væn og klár
sum vár í ljósum lundum!
Sum blóman sprettur sálin blíð,
seg opnar móti ljósi frí
á lívsins halgu stundum.
3. Ja, minst til Guð tey ungu ár,
teir vándu dagar seta sár,
og heimsins sveinar svíkja!
Tá kvøldið kemur uttan frið,
tá verður tungt at venda við
og frá tí vánda víkja.
4. So lít á Guð, nú sál er ung,
hon seinni verður troytt og tung,
og sorgir hjartað fylla!
Tí trúgvin halgar ungdómsár,
ber krúnu til tey hvítu hár,
vil tey við rættferð gylla,
5. Guð, blóma lat í hvørji bygd
ein ungdóm væl í trúgv og dygd
og lær tey Krist at lýða!
Og lat so øll tey gomlu svá
ta góðu ellikrúnu fá:
Guðs rættvísi tey prýða!


text:
Hygg eftir hesi myndini. Hvat sært tú? Hvat sigur myndir tær?
Tú kanst siga, at tú sært ein fittan smádrong við einum sakleysum yvirbragdi. Tað sæst,
at myndin er gomul, so helst er drongurin ikki á lívi longur. Heimurin lá opin fyri honum henda dagin fyri nógvum árum síðani, tá myndin varð tikin. Hann hevði óteljandi møguleikar,
sum hann ikki hevur longur. Við hesum møguleikum kundi hann hjálpa øðrum menniskjum, men hann kundi eisni skaða onnur.
Men henda dagin var hann ein sakleysur smádrongur. - Tað sæst á
myndini.
Kanska stóðu foreldrini aftanfyri fototólið og smíltust til hansara, tá myndin varð tikin, meðan tey gleddust um teirra vælskapta son. Helst høvdu tey stórar dreymar
um, hvat framtíðin fór at bjóða honum.
Ein mynd kann siga meira enn túsund orð. Vit kunnu granska hana leingi og alla tíðina finna okkurt nýtt. Hon sigur okkum meira og meira, jú
longri vit hyggja at henni.
Men so kann onkur siga okkurt um myndina, sum gevur henni eitt heilt annað innihald. Tú kanst fáa at vita, undir hvørjum umstøðum myndin varð tikin, ella hvørjir
persónarnir eru á myndini, ella okkurt sum hendi beint aftaná. Tað kann broyta alt.
Nú mundi eg gloymt at sagt tær, at smádrongurin á myndini eitur Adolf Hitler.
-
Og so kanst tú hyggja umaftur eftir myndini, fyri at vita um hon nú sigur nakað annað enn tað, sum hon segði, áðrenn tú fekst at vita, hvør hesin lítli fitti smádrongurin var.
Eru eyguni framvegis líka glógvandi og sakleys? Sært tú framvegis ein fittan drong? Hevur tú framvegis hug at ynskja honum eitt langt og gott lív - meðan tú hugsar um øll tey, sum høvdu verið
spard, um hann ongantíð gjørdist vaksin?
Kann tað passa, at hann einaferð sá so fittur og sakleysur út? Hvørjir tankar fóru ígjøgnum høvdið á honum hasa
løtuna, tá myndin varð tikin? Hvat hendi aftaná? Nær byrjaði tað at ganga galið?
Hann hevði nakrar møguleikar, sum tey flestu munnu vera samd um, at hann brúkti skeivt.
Okkara lív hevði eisini eina byrjan, har vit vóru fitt og sakleys børn. Foreldur okkara høvdu stórar dreymar um, hvat vit skuldu blíva til, og vit høvdu eisini nógvar møguleikar og hava
teir kanska enn. Men hvussu brúka vit møguleikarnar?


text:
Munnligur fyrispurningur um ógvusliga dálking við plastleidningum, settur til Sirið Stenberg, landsstýriskvinnu í umhvørvismálum
Er tað loyvt einari kommunu, kommunalari havn ella øðrum at dálka sjóøki og strendur við plastleidningum í hópatali, sum dømið er í sambandi við útbyggingina av Tórshavnar havn?
Loyvir umhvørvisgóðkenningin, sum Tórshavnar Havn hevur fingið, at risastórar mongdir av plastleidningum verða latnar út og harvið stórari plastdálking til ampa fyri fugl, fisk og náttúruna?
Hvørji krøv eru til slíkar útbyggingar í mun til dálking av umhvørvinum og krav at taka upp eftir sær?
Hvat ger landsmyndugleikin í teimum førum, har kommunur sjónliga dálka umhvørvið og harvið ikki liva upp til sína skyldu at fyrbyrgja dálking?
Viðmerkingar
Útbyggingin av Tórshavnar Havn hevur ført til ógvusliga dálking við plastleidningum, sum í hópatali skola uppá land, umframt stórar mongdir í sjónum. Málið hevur verið tikið fram fleiri ferðir, men framvegis síggjast plastleidningar rekast allastaðni – eisini framvið strendur langt frá Havnini. Tað kann ikki annað enn undra at tað í einari framkomnari tíð sum okkara er loyvt at lata so stórar mongdir av plastleidningum dálka sjógv og strendur til ampa fyri umhvørvi og til møguligan skaða fyri djóralív við meira.
Føroya Náttúru og umhvørvisfelag hevur meldað Tórshavnar kommunu í sambandi við ógvusligu plastdálkingina, og í Norra er kommuna dømd at gjalda stóra bót fyri líknandi dálking.
Spurningarnir verða settir til tess at fáa svar uppá, hvat landsmyndugleikin ger við umhvørvistrupulleikar, í førum har kommunur, sum hava ábyrgdina fyri ikki at dálka, ikki liva upp til sína uppgávu.
Plast verður bert í avmarkaðan mun brotið niður í náttúruni. Nógv djór eta plast, tí tey halda tað vera føði. Tá grót verður latið á sjógv í sambandi við útbygging av havnini eigur plastið at verða reinsað. Tað hoyrir ongastaðni heima at útbygging førir við sær so stóra plastdálking.
Á Løgtingi 6. februar 2018
Bjørt Samuelsen
tingkvinna


text:
Baladas épicas feroesas - Mariano Gonzáles Campo
Tvímælta kvæðasavnið Baladas épicas feroesas kom út í Spania í juni. Kvæðir standa lið um lið á føroyskum og í spanskari týðing. Við bókini, sum er 352 síður, er eisini ein fløga við kvæðunum. ISBN:978-84-7813-328-4
Tað er Mariano González Campo, sum hevur týtt kvæðini til spanskt. Hann hevur fleiri summar á rað vitjað í Føroyum fyri at arbeiða við hesum tilfarinum. Hann hevur serliga verið á Landsbókasavninum og á Føroyamálsdeildini, men hevur eisini verið í samband við nógv kvæðaáhugað fólk í Føroyum. Fororðini til bókina hevur Malan Marnersdóttir skrivað. Í bókini eru tey týdd til spanskt. - lesið tey á donskum her
Hetta er onnur bókin hjá Mariano González Campo um føroysk evni. Hann gav í februar í ár út Saga de los feroeses, sum er Føroyingasøga í spanskari týðing.
Mariano González Campo hevur eina spanska heimasíðu, har hann skrivar dúgliga um føroyska mentan: "El cuaderno del feroés".
Tað er spanska forlagið Miraguano Ediciones, sum hevur givið bøkurnar hjá Mariano González Campo út. Fróðskapur er samútgevari av nýggju bókini og stendur fyri samskiftinum og útbreiðsluni av bókini í Føroyum. Bókin er serliga áhugaverd fyri spansktmælt fólk, sum hava hug at fáa innlit í føroyska mentan, men er eisini sera hent til undirvísing í sponskum á føroysku miðnámsskúlunum.
Bókin Baladas épicas feroesas er ávegis til Føroya og fæst í bókabúðunum í næstum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð og lag: George A. Young
Týtt úr enskum: Zacharias Zachariassen
Upprunaheiti: God leads us along
1. Á grasríkum eingjum og grønari líð,
Gud børn síni trygt leiðir fram.
Har, ið løkurin svalir, tá hart kennist stríð,
Gud børn síni trygt leiðir fram.
Niðurlag: Mong gjøgnum streymar,
mong gjøgnum flóð,
mong gjøgnum eldin,
men øll gjøgnum blóð.
Gud gjøgnum sorgir ein gleðisong gav
– í náttartíma og hádagin av.
2. Tá sólin á fjøllini skínur so bjørt,
Gud børn síni trygt leiðir fram,
og hóast í dalinum náttin gerst svørt,
Gud børn síni trygt leiðir fram.
3. Um sorg okkum nívir, og mótburður er,
Gud børn síni trygt leiðir fram.
Við náðini sigra vit fíggindans her,
Gud børn síni trygt leiðir fram.


text:
Fleiri oljuarbeiðarar hjá A.P. Møller-Mærsk stúra fyri trygdini á oljupallinum 'Gorm Ekko' í Norðsjónum, eftir at ein umfatandi eldsbruni setti 100 lív í váða á heysti 2015. Framstigini eru lítisverd og sprinklaraskipanirnr eru í "syrgiligum standi", verður sagt. Men
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Menniskjan vil heldur líða enn at viðganga, at hon hevur skeivt"
Søren Kierkegaard


text:
Alt hvat eg kann minnast, havi eg elskað at hugt í handlar. Hæddarpunktið á vikuni, var um vit fóru ein havnatúr leygardag. Men hví var hetta nakað mær dámdi so væl? var tað biltúrurin? tað at vit gjørdu tað saman sum familja? at vit fóru til “stórbýin”? ella var tað at hyggja eftir klæðum/vørum, og koma heim við onkrum nýggjum?
At shoppa inniber so nógv meira, enn bara at at koyra kortið ígjøgnum..
At hyggja í handlar og shoppa er ein jagstran eftir eydnu og nøgdsemi. Vit eru nógv, sum brúka shopping, sum ein form av heilivági. Tá vit hava tað ringt ella eru undir trýsti, hjálpur shoppingin at flyta fokus. Nógv gerast bundin av hesum, og blíva við og við og við. Hjá nógvum er hetta eisini bara ein vani. Sum hjá mær.. Av tí at vit gjørdu tað tá eg var yngri, so bindi eg enn shopping við tann hugnan eg upplivdi tá. Aðrar vinkonur hjá mær, merkja somu kensluna, og tí kunnu vit nú deila hesa upplivingina. Áhh frata tað er hugnaligt! Eg haldi tað verða sooo hugnaligt, men tað er, sum at verða í einari boblu. (sum brestur tá ein kemur heim, og hyggur eftir kvittanunum).
Síðani eg byrjaði at arbeiða á gongugøtuni í Aarhus, eri eg farin at hugsa meira um hví vit shoppa. Tá eg sjálv eri til arbeiðis, haldi eg tað síggja so hugnaligt út, hjá øllum sum ganga og mala oman og niðan. Men samstundis klári eg ikki at lata vera við at hugsa um, hví tey ikki heldur brúka tíðina uppá okkurt meira skynsamt. Eg meini so við.. Hvat er tað vit gera, tá vit ganga og hyggja eftir vørum? Hví gera við tað og hvat gevur tað okkum? Hvør er motivatiónin?
Vit verða lokkaði so tað rungar eftir í. Seljarnir gera alt hvat teir megna, fyri at vit skulu leggja eitt sindur eftir, tá vit fara útum hurðina. Tey brúka rætta tónleik, frískligan anga, gott ljós osf. Hesar faktorarnir eru nógv av okkum ótilvitaði um, men teir rigga. Hetta er alt við til at trýsta okkum kundar, til at keypa eitt lítið sindur meir enn vit upprunaliga ætlaðu. Shit tað kennist væl, tá ein er í tí. Men áhh harra jesus, eg mangan eri komin heim við onkrum, sum eg slett ikki hevði brúk fyri og sum bara endaði aftast í hyllini í skápinum.
Trupulleikin er at vit fáa eitt fix av at keypa okkurt nýtt. Tað kann samanberast við, tá misnýtarar fáa stoffir. Men eins og hjá teimum, so hvørvur rúsurin skjótt, og vit vilja hava meira. Í dag er tað so lætt. Vit kunnu keypa á netinum, í handlum, frá hvørjum øðrum osf. Í flestu førum hava vit eisini møguleika, at lata vøruna inn aftur og fáa peningin útgoldnan aftur. Eg havi eina vinkonu, sum dámar sera væl at keypa klæðir! Altso, eg havi ikki upplivað nakað líknandi. Men hon keypur eitt plagg, tekur tað heim við, og finnur ofta útav at hatta ikki var júst tað hon vildi hava. Síðani fer hon aftur í handilin, og letur vøruna inn, og fær peningin aftur. (altso hon brúkar ikki vøruna, men ja, skiftir meining). Men síggja tit tað góða við hesum? Hon fær fixið hóast hon letur vøruna inn aftur! Tað er faktiskt slett ikki so býtt! Hon fær nøkta sín keypitørv, men samstundis, brúkar hon ikki pengar, og kann tískil blíva við og við. Tí hvat er tað vit menniskju altíð vilja hava?!
Vit vilja hava meira! Meira meira og meira.. av øllum. Vit hava tað so gott, at uttan at blunka, skifta vit alt út. Hevur tú hugsað um tað? Alt hetta pyntið vit keypa til heimið, øll klæðini og hesir endaleysu cafe túrarnir.. Vit hava ikki tørv á nøkrum av hesum. Men ístaðin er hetta ein tørvur, ið vit hava skapað okkum, tí vit liva í einum vælferðarsamfelagi.
Vit hava møguleikan at liva soleiðis, og tí er hetta tað “vanliga” fyri okkum.
Hevði eg bara kunna steðga við at keypt øll hesi tingini. Eg hevði so innarliga ynskt, at tað var møguligt, og trúgv mær eg havi roynt! Men onkursvegna er tað eisini ein partur av mínum kreativiteti. Tað at síggja, merkja og uppliva nýggjar vørur. Alt hetta er ein rungandi íblástur, sum blomstrar inni í mær. Alt tað vakra stimbrar mín hugburð og gevur mær gleði. Men hetta er ein dýr ítrottargrein, sum onga meining gevur, tá eg veruliga hugsi meg um. (okey, eg vil heldur ikki siga at aðrar ítrottargreinar, sum at sparka ein bólt, gevur so øgiliga nógva meining, men ja).
So hví keypa vit? Vit fáa snøkt sagt eitt fix! Tá vit keypa, verður ein partur av heilanum, sum eitur amygdala stimbraður. Tað er har okkara kenslur taka við, og har verða upplivingar eisini goymdar. So tá leygardagurin nærkast, vekjast minnini um hugnaligu havnatúrarnir, og tískil fái eg hug til at endurtaka tað. Hesar kenslurnar órógva mín logikk og skumpa meg út í óførið. So fyri tey, sum eru glað fyri at keypa, útloysir heilin endorfinir, sum gevur eina kenslu av gleði. Tískil eru tað okkara kenslur, sum hála okkum í rætningin at keypa og hetta eru allir vælvirkandi handlar tilvitaðir um. So tá tín yndis sangur verður spældur í handlinum, ávirkar hetta tínar kenslur, og tú fært hug at keypa meira!
So næstu ferð tú hyggur í handlar, lat tá kenslurnar liggja eftir og tak skilið við í staðin. So kanska tú kemur heim við færri posum og fleiri pengum.
M&K


text:
Instagram: Eva Johansen
Hesa vikuna er tað Annika Mikkelsen, sum er gestagrammari! Til ber at fylgja viku hennara á @alaborg 🙂
Hey😁 Nú bleiv eg biðin um at vera “instagrammari” hesa vikuna. Eg eiti Eva Johansen, og eri 22 ár ☺ Eg lesi til grafisk designteknolog á UCN. Tað er ordiliga spennandi og kreativt 😄 Vit hava gjørt alt møguligt – reklamur, plaktir, faldarar, klistrimerki, búðmerki og nú fara vit at gera eitt blað 😍 So fylgið við hesa vikuna, um tit vilja síggja meira. Tit mugu hava eitt gott mánakvøld víðari 🌸😄 #iotw


text:
Ari av Rana
02.01.2018 - 14:02
Nýggjárshaldið í Vági var, sum vanligt, sera væl vitjað. Og ímillum tey mongu fólkini, sum høvdu leitað sær til Vágs at bjóða nýggja árinum vælkomið, vóru fólk úr í minsta lagið níggju ymiskum londum.
Eftir at hava spurt seg fyri á gistingarhúsum, hevur nyggjar.com funnið fram til, at í minsta lagið 9 ymiskir tjóðskapir vóru umboðaðir til nýggjárshaldið í Vági.
Longu tíðliga í desember var greitt, at fleiri útlendingar fóru at luttaka í nýggjárshaldinum.
Av teimum mongu vitjandi í Vági, vóru tvey ymisk ferðaløg úr USA, tvey ferðaløg úr Skotlandi, og ferðaløg úr Kina, India, Italia, Fraklandi, Týsklandi, Íslandi og Danmark.
Hesi nýggju vóru skrásett at búgva á gistingarhúsum, og tí er hugsandi, at fleiri enn hesi ferðaløgini vóru til nýggjárshaldið. Summi hava møguliga búð hjá privatfólki ella leiga gjøgnum AirBnB, skrivar nyggjar.com.


text:
Kungälv
Kungälv er ein býur í Västra Götaland í Kungälvs kommunu í Svøríki. Býurin var norskur til mitt í 17. øld. Í býnum búgva umleið 22 768 fólk.[1] Í Kungälv kommunu búgva umleið 39.000 fólk.
Søga[rætta | rætta wikitekst]
Býurin lá upprunaliga 3 km longri vesturi við ánna Nordre älv, og nevndist tá Kongahälla. Det elsta kenda skjali, ið nevnir navnið Kungahälla er skrivað av tí enska munkinum og søguskrivaranum Ordericus Vitalis mitt í 1130-talinum, tá ið hann nevnir býin og nevnir hann Coneghella í einum yvirliti yvir norskir býir. Býurin verður eisini nevndur í Roskildekrønikuni, ið er frá nøkulunda somu tíð, og har verður býurin nevndur sum Cunnunchelde[2]. Navnið kemur enntá fyri í íslendum bókmentum eitt nú í Njáls saga ið er frá seinast í 13. øld og frá Heimskringlu, ið er skrivað umleið ár 1230[3], har ið tær fyrstu hendingarnar fara fram longu í 960-árunum.[4] Tó kunnu fornaldarútgrevstir ikki vátta, at fólk hava búð í Kungälv longu í 960, men tey kunnu staðfesta, at fólk hava búð har frá 1100-talinum,[5], og hendingarnar ið tær íslendsku saga'irnar siga frá um stórheitstíðina hjá Kongahälla í Víkingaøldini, verða nú mettar at vera av bókmentaligum slag heldur enn søguligum.[6]
Keldur[rætta | rætta wikitekst]
- ↑ Tätorter 2010
- ↑ fynd: tidskrift för Göteborgs arkeologiska museum och Fornminnesföreningen i Göteborg, [2/87], red. Stina Andersson, Stefan Kihlberg, Görgen Månsson, Sören Nancke-Krogh, Göteborg 1987 ISSN 0282-7301, s. 7, 39
- ↑ Nationalencykopedin multimedia plus, 2000
- ↑ Ortnamnen i Göteborgs och Bohus län V : Ortnamnen i Inlands södra härad jämte Kungälvs och Marstrands städer, red. Hjalmar Lindroth, Institutet för ortnamns- och dialektforskning vid Göteborgs Högskola, Göteborg 1939, s. 111f
- ↑ Nationalencyklopedin multimedia plus, 2000
- ↑ Bók: Gunnar Carlquist - ár 1933 - heitið Svensk uppslagsbok. Bd. 16, útgivið í Malmö av Svensk Uppslagsbok AB, síða 320
Slóðir[rætta | rætta wikitekst]


text:
Um MÁF
Meginfelag Áhugaleikara Føroya (MÁF) er meginfelag fyri áhugasjónleikarafeløgini í Føroyum og varð stovnað tann 23. september 1979.
Endamál felagsins er at
stuðla og menna áhugaleiklistina í Føroyum.
MÁF skal við nevnd og
starvsfólki virka sum millumlið og samskipari limanna millum og fremja samstarv
teirra millum so væl sum gjørligt.
Limir í MÁF eru:
Sjónleikarfeløg,
leikbólkar og einstaklingar.
Aðalfundur felagsins er
um grækarismessumundið. Nevndarlimirnir eru 5 í tali umframt 2 tiltakslimir, sum verða
valdir á aðalfundinum. Nevndin skipar seg sjálv við formanni, næstformanni og
kassameistara.
Nevndin velur umboð í
Leiklistaráðið.
MÁF gjørdist 31. mai
1980 limur í Nordisk Amatør Teaterråd og í 1998 limur í AITA/ IATA og NEATA.
MÁF verður fíggjað við
almennum stuðli á fíggjarlógini og við limagjaldi.


text:
Tróndur Arge 10.10.2018 (18:36)
Lars Olsen: Finnur kann skjóta mál
Fyrrapartin í dag hevði føroyska landsliðið sína seinastu venjing, undan Nations League landsdystinum móti Aserbadjan, sum verður í annaðkvøld á Tórsvølli. Lars Olsen, landsliðsvenjari, vil ikki avdúka liðið, men ljóðar til at staðfesta, at broytingar verða.
Hoyr samrøðuna við at trýsta á pílin undir myndini
- Eg vil ikki siga hvør byrjar inni. Tað fáa spælararnir at vita í morgin. Fyrr enn tá vil eg ikki staðfesta nakað, men tit hava lov at gita, sigur Lars Olsen í dag.
Til venjingina er ongin ivi um, at tað verður Gilli Rólantsson á høgra bakki, Jóan Símun Edmundsson á høgra vongi, meðan Finnur Justinussen byrjar inni í álopinum. Hartil verður Odmar Færø í miðverjuni fyri Sonna Ragnar Nattestad, sum hevur leikbann.
Les eisini: Finnur byrjar helst inni
- Finnur hevur skotið nógv mál í donskum fótbólti, so vónandi kann hann taka nøkur av teimum við til Føroyar. Fyrimunurin, um vit flyta Jóan Símun á høgra miðvøllin, er at hann er so sterkur á bóltinum. Tá kunnu vit fáa hann fyrr á bóltin, sigur Lars Olsen.
Føroyar spæla móti Aserbadjan í 3. umfari í Nations League í annaðkvøld klokkan 19.45. Kosovo er á odda í bólkinum við fýra stigum, meðan Føroyar hava trý og Aserbadjan hava tvey. FM1 sendir frá klokkan 10 í morgin.
Vit gita liðið:
Gunnar Nielsen – Gilli Rólantsson, Atli Gregersen, Odmar Færø, Viljormur Davidsen – René Shaki Joensen, Hallur Hansson – Jóan Símun Edmundsson, Brandur Hendriksson, Kaj Leo í Bartalsstovu – Finnur Justinussen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jonhard Hammer 11.07.2010 (15:21)
Cieslewicz á veg í superliguna
Ein gamal kenningur í føroyskum fótbólti er í hesum døgum á vektini, sum skal gera av, um hann er nóg tungur at taka lut í fremstu donsku fótbóltsdeildini.
Talan er um Lukasz Cieslewicz, sum er sonur Robert Cieslewicz. Robert spældi í níti árunum í eitt nú Fuglafirði og í Vági.
Lukasz, sum er ógvuliga evnaríkur framrættaður miðvallari, hevur áður roynt seg í Brøndby, og seinastu tíðina hevur hann spælt við Hvidovre í næstbestu deildini.
Lukasz var ikki áhugaður í at halda fram við samstarvinum við Hvidovre. Hann segði seg ætla at royna, um tað bar honum til at spæla í superliguni, og nú royndarvenur hann í Lyngby, sum júst er flutt upp í superliguna.
Lukasz spældi í gjár við Lyngby í venjingardysti ímóti HB Køge, sum Lyngby tapti 1-0. Næstu dagarnar skal hann venja í Lyngby, sum so fer at taka støðu til, um talan skal verða um samstarv.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tróndur Arge 25.03.2015 (20:51)
TB nýggjan formann
Egil Olsen tók við sum formaður til hetta kappingarárið, men hann er ikki longur formaður. Í hansara stað er komin Fróði Olsen. Tað boðar felagið frá í dag.
Mánakvøldið hevði felagið eykaaðalfundurin har rokniskapurin fyri 2014 skuldi leggjast, umframt at val av starvsnevndarlimi, tiltakslimi og umboðsnevndarlimi. Nevndin hevur nú skipað seg og nýggjur formaður er 47 ára gamli Fróði Olsen, sum fyrr hevur sitið í ungdómsnevndini og er kendur sum ein trúðgvur TB stuðul. Fróði er pápi Teit Olsen, ið spælir við Effo-liðnum.
TB skrivar millum annað:
“Fundurin byrjaði við, at grannskoðaði roknskapurin fyri 2014 varð lagdur fram fyri fundarluttarkararnar. Sigast skal, at eins sannførandi sum 1. deildar liðið stríddi seg aftur til sessin, í Effo deildini í 2015, ja líka so málrætta stríddist nevndin at fáa felagið úr tí fíggjarliga brotasjógvi, sum felagið var komið í við árslok 2013. Positiva roknskaparúrslitið fyri 2014, er allarhelst tað besta í mong ár.”
“Eyðdis Elendersen, ið hevur sitið í ungdómsnevndini í umleið 12 ár, valdi at taka av nýggjum avbjóðingum og bleiv vald í starvsnevndina. Fyrrverðandi formaðurin Niels Pauli Eysturberg bleiv valdur sum tiltakslimur í starvsnevndini. Jón Johannesen, sum er eitt kent andlit innan føroyska fótbóltsheimin, bleiv valdur í fótbóltsnevndina.“
“Starvsnevndin hevur skipa seg og nýggjur formaður í TB er Fróði Olsen, varaforkvinna er Eyðdis Elendersen og peningarøkil er framvegis Armgarð Sørensen.”
“Fótbóltsnevndin hevur ikki skipa seg enn, men hetta verður ein av fyrstu døgunum. Í fótbóltsnevndini eru Jón Johannesen, Jan Ole Farstad og Danjal Eli West. Thorbjørn Hermansen er tiltakslimur.”
“Ungdómsnevndin er skipað soleiðis Charlotta Nielsen forkvinna, Jónvør Bjarkhamar varaforkvinna, Angelie Olsen nevndarlimur og Mia Krogh Sørensen er tiltakslimur.“
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Røddin er eldri og sterkari og til reiðar at framføra á landsins størsta festivali
Tá ið Summar Festivalurin ringdi til Halleluja-Sofus fyri at fáa hann at spæla á ársins festivali, lá hann undir einum bili og neyðhelt einum útstoyti. Men hugaður var hann at koma á festivalin at spæla, og seinni varð avtala gjørd um tað.
Soleiðis er Sofus Hansen – ella Halleulja-Sofus, sum tað er blivið meira ella minni alment at nevna hann. Hann er gávaður á fleiri økjum. Er kendur fyri at fáast við bilar og duga sítt handverk til lítar – ja, so væl, at tað stundum er meira list enn handverk.
Hann er eisini sangari, og hesa seinastu tíðina hevur hann gjørt meira við tónleikin aftur. Røddin er bara blivin betur við árunum, og nú hevur Halleluja-Sofus spælt nýggjar sangir inn og ætlar sær at geva útgávu út seinni.
Summar Festivalurin er sera fegin um, at Halleluja-Sofus hevur játtað at koma á festivalin at spæla. Og tað verður við stórum motori og fullum tanga av brennievni, tí Halleluja-Sofus hevur ein veruligan superbólk við tónleikarum afturat sær, og hann fer at syngja góðar, gamlar sangir og onkrar nýggjari.
Summar Festivalurin verður hildin í døgunum frá 7. til 9. august.
(Mynd: Álvur Haraldsen/Sosialurin)


text:
TB – og Adu – fingu uppreisn
TB | 28/04/16
Sunnudagin var tætt millum himmal og helviti. Seinasta skot, Albert Adu skuldi skjóta straffi, og hevði harvið gyltan møguleika at geva TB longda leiktíð móti einum skerdum NSÍ-liði, sum hevði fingið málverjan riknan av vølli. Men Klæmint Olsen vildi tað øðrvísi, og TB-fjeppararnir fóru heim við brotnum hjørtum. So nær við, men dreymurin um Løgmanssteypið av á hesum sinni.
Í dag vildu TB’ararnir tað øðrvísi, tað sást á øllum brøgdum. Teir svørt-hvítu løgdu bragdliga fyri og fingu fleiri møguleikar, m.a. Albert Adu var eyðsýndur og hevði nøkur skot útifrá, men siktikornið var ikki heilt innstillað. Men tað fór at ganga betri við tí sum frá leið.
Tá 25 minuttir vóru farnir, fekk Din Din ein møguleika. Stóri maðurin úr Kamerun fekk við eini langari tá prikað bóltin frá vespuverjuni og gjørdist púra, eviga fríur móti málverjanum. Din Din meddaði, skjeyt – men framvið málinum. Nógv størri koma málmøguleikarnir valla. Men høgi áleyparin gavst ikki, men royndi at trýsta verjuna meira, enn okur hava sæð undanfarnu dystirnar, og tað fekk eisini restina av liðnum at trýsta, so vónandi verður tað meira av tí eisini framyvir.
NSÍ hevði lítið at bjóða uppá í fyrsta hálvleiki, og tað var mest okra monnum at takka, tí gestirnir fingu ikki frið á bóltinum, og til tíðir funnu okra mans sera væl hvønn annan. Gott at síggja. Mál kom tó onki í fyrsta hálvleiki, og undirritaði byrjaði so smátt at óttast, um okur fóru at síggja eina endurtøku av undanfarna dystinum móti júst NSÍ, har okra mans eisini spældu ein sera góðan fyrsta hálvleik, áðrenn NSÍ tók initiativið og fór við øllum.
Og annar hálvleikur byrjaði nøkulunda soleiðis, sum væntað. NSÍ fekk bóltin eitt sindur meira, men nakað beinleiðis yvirtak gjørdist tað ikki. Ndende er byrjaður at fóta sær eftir nakrar trilvandi dystir í byrjanini, og okur sóu nøkur góð dømi uppá, hví TB valdi at satsa uppá gamla kenningin.
Nakað inn í annan hálvleik fingu okur fjepparir næstan hjartað í hálsin. Carl varð hart pressaður í høgru síðu, og hann sá ongan annan útveg enn at spæla aftur til málmannin, Joslain, men tað hevði ein NSÍ’ari lisið, og hann gjørdist púra fríur. Men tað vísir seg, at TB hevur fingið ein málmann, sum er ótrúliga tryggur í tílíkum støðum, og hann bjargaði meistarliga royndini frá mótstøðuliðnum. Og okur kundu aftur anda lættan. Gott fyri TB, og gott fyri Carl, sum annars spældi ein góðan dyst – ein pressari við stórum TB-hjarta!
Løtu seinni framdi TB nakrar skiftingar, m.a. kom Absalon Eliasen, sum kom inn til sín fyrsta dyst fyri TB, inn fyri Carl, og Kofi kom inn fyri Eirik. Dysturin gekk hesa løtuna aftur og fram, og tann vælkendi óttin byrjaði at spríkja fram, men tá Teitur J. varð skiftur inn fyri Din Din, brast fyri nevi.
Og so. Í 83. minutti kom ein long sending fram í álopið frá Ragnari Joensen, sum var staddur áraka miðjuna. Teitur J. vann luftduellina við NSÍ-verjuleikaran, Salmundur Bech gjørdist fríur, og hann gjørdi ikki mætari enn at smekka bóltin í málið, og skoraði porkeriskempan harvið sítt fyrsta mál fyri TB. Vónandi bert fyrsta av mongum.
Men okur høvdu ikki fingið armarnar niður, fyrr enn dómarin bríkslaði fyri brotssparki í hinum endanum. Nú eru so nógv kamera, at øll við áhuga hava sæð, at tað varð ein sera fín takkling frá júst málskjúttanum Salmundi, ið Rúni Gaardbo floytaði fyri. TB’ararnir mótmæltu sum ørir, men líka lítið hjálpti, Árni Frederiksberg var ósvikaliga tryggur og 1-1. Nú føldist tað aftur, sum kenslan frá undanfarna dysti kom krúpandi, men okur í Tvøroyrar Bóltfelag hava ein mann, sum eitur Albert Adu.
Í 88. minutti fekk Adu bóltin frá Ragnari, og Albert setti ferð á, sum hann gjørdi so mangan í dag. NSÍ’ararnir tordu ikki at fara í hann, Adu hevði longu hildið teir til rukku fleiri ferðir, og vunnið nøkur fríspørk í vandastøðum, og fjálturin stóð skrivaður í pannuni á runavíkingunum, tá maðurin úr heimlandi ’Totalvoetbals’ kom rennandi. Og Adu gjørdi tað, sum Adu ger best: hann rann, og hann rann skjótt, hann dribblaði, hann setti verjuleikaran av, kom fram móti málmanninum og setti bóltin í netið til 2-1 til TB! Og enn einaferð vóru heimaáskoðararnir í reina ekstasu.
Nú vóru bert fáir minuttir til seinasta bríksl, nú fór at ganga okra veg! Men dómarin vildi gera tað spennandi. Joslain tveitti seg og varð fyrstur á einum leysum bólti í brotsteiginum. Hann reistist, og í tí, hann skal gúppa bóltin út, floytar dómarin. Óbeinleiðis fríspark! Til NSÍ?! Øll standa spyrjandi. Aftaná hava fólk talt sekundini, og sum skilst gingu ikki meira enn átta sekund, frá tí Joslain vann bóltin, til hann slepti sær av við hann, men óbeinleiðis frísparkið skuldi takast. NSÍ gjørdu seg til reiðar, skutu, men ov tjúkt var fyri, og eftir eitt bil við kaosi, varð bólturin endiliga varpaður langt burtur. Og so floytaði dómarin… Soleiðis drongir, heilt fantastiskt!
TB vann uppiborið móti NSÍ, alt í alt eitt liðavrik, har menn stóðu saman og veruliga kempaðu hvør fyri annan. Nú kennist, sum okur endiliga eru á veg. Sunnudagin verður tað úti móti Skála. Komið drongir, okur trúgva uppá tykum.
Einaferð – altíð.
H.E.
Tíðindamyndina hevur Reidar Simonsen tikið.


text:
Arbeiðspláss ikki ein sjálvfylgja í høvuðsstaðnum
5. august 2016
Tórshavnar Kommuna kann ikki standa og hyggja at, meðan møguleikarnir fyri menning sigla framvið
Tað er ongin sjálvfylgja, at okkara høvuðsstaður gerst eitt stað, har fólk og vinna trívist og mennist.
Og nei, tað er heldur ongin sjálvfylgja, at okkara høvuðsstaður eisini gerst eitt altjóða trekkplástur fyri vinnuligt virksemi, tiltøk, ráðstevnur og vitjanir av ymiskum slag.
Tí ber heilt einfalt ikki til at seta seg afturá og bara lata standa til, og annars bara síggja fyri sær vandar og vanlukkur, tá arbeiðast skal við framburði.
Býráðssamtyktin, hóskvøldið 4. august 2016, um at útbyggja Tórshavnar Havn fyri 465 mió. kr., er ein liður í at tryggja vinnuligan framburð og menning langt inn í framtíðina.
Fíggingin av íløguni er eisini væl viðgjørd - og ongi fíggjarlig óráð eru tikin. Lántøkan hjá Tórshavnar Havn verður umleið 300 mió. kr. og restin verður fíggjað yvir gjaldførið.
Verkætlanin ella íløgan í havnaútbyggingina er ein liður í at menna verandi og nýggj arbeiðspláss, og skapa inntøkur.
Vit vilja hava fólkavøkstur, men tað gerst bara við at skapa kappingarførar vinnukarmar og møguleikar, sum skapa arbeiðspláss og búskaparvøkstur.
Trygg og spennandi arbeiðspláss í kommununi eru allar fyrsta treytin fyri, at fólk vilja festa búgv og kunnu trívast og mennast.
Høvuðsstaðurin má til eina og hvørja tíð verða kappingarførur.
Við hesari havnaútbygging verða uppaftur betri møguleikar at víðka um maritima virksemið, ferðavinnuvirksemið o.a., og harvið menna verandi og nýggj arbeiðspláss.
Framtíðin kemur av sær sjálvum, men tað gerð framburður ikki.
Annfinn Brekkstein
Býráðslimur í Tórshavnar Kommunu fyri Sambandsflokkin
RN
Aftur


text:
Hví trúarverja?
Ja hví havi eg tað?
Jú tí Apstolski høvðus leiðarin Pætur gav okkum boð so ljóðandi:
nei, halgið Harran Kristus í hjørtum tykkara, og verið altíð til reiðar at verja tykkum fyri einum og hvørjum, ið krevur tykkum til roknskap fyri vónina, sum í tykkum er – tó við spakføri og ótta -1 Pætur 3:15
Tað Greska orðið sum her verður yvirset til ‘verja’ er faktis (ἀπoλoYίa (apologia). Hetta heiti kemur frá tí Greska orðinum ἀπὸ (apo) = út frá og λόYoς (logos) = logik/skil, so tað mekir ‘út frá logik/skil’, hetta vísur til eina skilbundna verju, eina sum var brúkt í rættarhølum.
Eitt klassiskt dømi er Platosa Apology, verjan hjá Socrates ímóti skuldsetingini fyri atheismu og at spilla ungdómin. Orðið kemur eisini negativt fram í Rómverjabrævinum 1:20
Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan ἀvaπoλoYήtouς (anapologētous)
Orðið fyri skil er aftur λόYoς (logos), og í hesum samanhengi merkir tað at prógvini eru skilvísar grundgevingar fyri tað ein trýr.
Ikki tí vit eru Vís, Ikki Máttmikil, Ikki Tignarlig…….. men kallað! 1 Kor 1:26


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Vestmenningar fáa svar upp á orkuspurningar
02.03.2015
Mikukvøldið 4. mars klokkan 19 verður høvi hjá áhoyrarum at fáa neyva kunning um orku, sparing av orku og annað í hesum sambandi, tá stórur fundur verður í Vektarbúðini í Vestmanna.
Sambært fundarskránni fara fýra »tungir « dreingir innan økið at greiða frá, og eftir framløgur verður eisini høvi hjá fundarfólki at seta spurningar.
Meinhard Eliasen frá Jarðfeingi, Áki Mortensen frá Hiti.fo, Baldvin Hardarson frá Hitamyndir.fo og Jens Pauli Dahl frá RenoVent fara at greiða frá.
Umframt framløgur og høvi at seta spurningar, verður eisini høvi hjá fundarluttakarum at keypa kaffi og køkur í Vektarbúðini mikukvøldið.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Skattajaktin!
Hey tit!
Sunnudagin tann 24. Septembur verður skattajakt fyri børn á skránnið.
Prinsessa Sólstrála, sum helst er tann vænasta moyggin á hesum leiðum, hevur mist skattin hjá sær vekk. Allarhelst er tað tann ræðuligi, óhugnaligi og illaluktandi Gullklaf kapteinur sum hava tikið hann. Hetta er ein sorgarsøga, og Prinsessa Sólstrála veit ikki síni livandi ráð!
Prinsessan vil tí heita á øll børn um at hjálpa sær við at finna skattin, og fáa hann aftur. So friður aftur kann valda í kongaríkinum.


text:
Orð og lag: Hervør S. Djurhuus
1. Onkuntíð eri eg ræddur,
men Gud, hann er hjá mær,
og um eg skelvi og ei tori,
veit eg, Gud er hjá mær.
Eg veit, at Bíblian greidliga sigur,
vegur mín liggur í hansara hond.
Ja, hvønn ein dag,
hvørja stund, hvønn ein tíma
veit eg, Gud er hjá mær.
Niðurlag: Óttast ikki! Eg eri við tær!
ver ikki mótfallin! Eg eri tín Gud!
Eg styrki og hjálpi tær
og haldi tær uppi
við míni rættvísishond.
2. Eg havi lisið í Guds orði
um bæði stór og smá,
manga ferð ræðsla tey nívdi,
men Gud, hann var teim hjá.
Móses var ræddur, hann kundi ei tala,
Gud honum lovaði styrki at fá.
Pætur var ræddur,
tá hann steig út á vatnið,
men Gud var honum hjá.


text:
Heðin M. Klein fekk M.A.Jacobsens virðislønina fyri fagrar bókmentir/
Tað kann ikki sigast annað enn, at virðislønarnevndin hevur satsað uppá tað siðbundna í ár - tað vóru teir royndu harrarnir, sum sigraðu á M.A. Jacobsens virðislønarhandanini í dag. Báðir vinnarar eru av bygd, eru útbúnir lærarar og báðir hava virkað sum politikarar. Heðin M.Klein fekk á øðrum sinni virðisløn M.A.Jacobsens fyri fagrar bókmentir fyri sína langyrking Tað orðið, hann fekk eisini virðislønina í 1985, og Eilif Samuelsen, sum m.a. hevur týtt Játtanir Augustinusar og aðrar klassiskar bókmentir til føroyskt, fekk virðislønina fyri mentanaravrik.
Beinta Johannesen fekk barnamentanarheiðursløn fyri sítt áhaldandi arbeiði at skapa børnum áhugavert tilfar. Joan Sørinardóttir fekk barnamentanarheiðursløn fyri bókina "Hvannpoppkorn og summardáafruktsalat", sum er ein føroysk uppskriftsbók.


text:
Tíðindaskriv
Undirvísingarportalurin Norden i Skolen verður nú enn lættari og stuttligari at brúka fyri lærarar og næmingar í Norðurlondum: Portalurin er mentur, so tú sum lærari skjótari kann fáa yvirlit yvir teir nógvu ymisku tekstirnar, filmarnar, uppgávurnar og virksemið, tú ókeypis kann brúka, eins og tú lættari kanst koma í samband við ein vinarflokk.
"Nordeniskolen.org verður brúktur av lærarum og fólkaskúlaflokkum í øllum Norðurlondum, og við nýggju síðuni verður tað enn lættari at fáa grannamáls-‐undirvísingina inn í gerandisdagin hjá flokkinum”, greiðir verkætlanarleiðarin hjá Norden i Skolen, Thomas Henriksen, frá.
Undirvísingarportalurin er eitt ókeypis tilboð til allar norðurlendskar skúlar, ið Norrønu Feløgini og Norðurlendska Ráðharraráðið standa fyri. 10.000 lærarar úr øllum Norðurlondum brúka í dag portalin, sum byrjaði í 2011.Fá yvirlit við einum klikki
Portalurin hevur nú fingið eina nýggja leitiskipan, so tú sum lærari við einum einstakum kikki kanst fáa yvirlit yvir øll undirvísingartilboðini, ið kunnu brúkast til tín flokk. Eitt nú eitt stórt úrval av skræddaraseymaðum evnispakkum, tekstum og filmum við spennandi uppgávum, har alt er lagt til rættis og klárt at brúka. Til dømis um grannamál, samfelagsviðurskifti og mentan í Norðurlondum.
Sum nakað nýtt, kanst tú eisini leita eftir serstøkum læruevnum, so tú lættliga kann knýta tilfarið til námsætlanina.
Thomas Henriksen, verkætlanarleiðari, sigur:
"Við portalinum vilja vit geva lærarum og næmingum í Norðurlondum møguleika fyri at arbeiða við grannamálum á ein stuttligari og meira viðkomandi hátt – eitt nu við at taka við fleiri modalitetir við
tilknýttum filmum og virksemi, har næmingarnir umvegis kjatt/videokjatt kunnu samstarva við vinarflokkar úr øðrum Norðurlondum í ymsum evnum, eitt nú máli, náttúrulæru, søgu og samfelagslæru.”Lætt at gera verkætlanir við vinarflokkum
At tað er komið eitt betri yvirlit yvir portalin ger eisini, at flokkurin í gerandisdegnum bert er eitt klikk burtur frá vinarflokkum, so samstarv við flokkar aðra staðni í Norðurlondum lættliga kann takast við í dagligu undirvísingina: Nordeniskolen.org hevur nú fingið eitt vinaflokkarúm, har tey
– við fráboðanartalvu og kjattmøguleikum – kunnu koma i samband við vinarflokkin.
"Við at gera samrøður við hvønn annan, leggja fram fyri hvørjum øðrum o.s.fr. umvegis kjattið, fáa næmingarnar á ein spennandi og týðandi hátt vant teirra kunnleika í grannamálum. Hesin ektaði lærusamanhangur, ið tey uppliva við at kjatta við næmingar í øðrum londum, lærir tey nakað heilt annað enn vanlig talvuundirvísing og bókmentalesnaður kann. Tí er tað av týdningi, at næmingarnir fáa persónligar royndir við at samskifta á grannamálum, eisini hóast nøkur kanska halda, at tað kann vera trupult."Nýtt tilfar á veg
Nýtt tilfar er eisini á veg: Spennandi SKAM-‐tilfar til fráfaringarflokkarnar, tilfar til miðnám og tema til miðflokkarnar um plastdálking og tey norðurlendsku málini, verða løgd fram hesar komandi vikurnar.
Sí nýggja nordeniskolen.org her Fá meiri at vita:
Thomas Henriksen, verkætlanarleiðari, thomas@fnfnorden.org, tlf. +4526116267


text:
Okkurt er ikki, sum tað eigur. Armando kemur knappliga heim seinni og seinni um kvøldarnar, og sjálvt um inntøkan á bilverkstaðnum er lítil, so er hann í nýggjum klæðum. Sofía og børnini fáa harafturímóti einki.
Tað í versti illgruni hjá Sofíu verður staðfestur, er svikið ein veruleiki. Í staðin fyri at svølgja øðina velur Sofía at fara sínar egnu leiðir. Men prísurin verður høgur - fyri tey øll somul.
Triðja bókin um Sofíu gevur eina livandi mynd av einari ungari kvinnu og stríðnum móti fátækdømi og órætti, av kenslum og vanlagnu hennara í einum av heimsins fátækastu londum.
Hinar báðar í røðini eru:
Eldsins loyndarmál og Eldsins gáta
Aftur


text:
Martin Joensen var føddur í Sandvík í 1902. Hann tók læraraprógv og starvaðist sum lærari í mong ár, fyrst í heimbygdini og seinni á Tvøroyri.
Hann skrivaði skaldsøgur, stuttsøgur, søguligar lýsingar, greinir og einstaka yrking. Í sínum skaldskapi lýsir hann ofta arbeiðslívið, gerandisdagin í sluppfiskitíðini, sosialu lívskorini, viðurskiftini millum kynini og einstaklingar, ið breðga frá í fjøldini. Hóast evnini ofta eru álvarsom og stundum døpur, eru kortini lívsjáttandi tóni og skemtingarsemi í skaldskapinum.
»Eg veit ikki rættiliga, hvat eg skal siga um uppvøksturin. Hann mundi vera, sum vanligt er úti á bygd í Føroyum«. Soleiðis byrjar Martin Joensen, føddur í Sandvík í 1902, frágreiðing um lívssøgu sína, og hann heldur fram: »Vit høvdu at rópa rættiliga góða skúlagongd. Tá ið eg fór í skúlan, hevði bygdin sín egna lærara og var sloppin leys frá Hvalbiar læraranum. Viðvíkjandi føroyskum so var A. C. Evensens lesibók komin, tá ið eg var eini 10 ár, og henni lósu vit í eina ferð um vikuna ta tíð meðan eg gekk í skúla. Eg minnist, at tað var stór hending, tá ið Jóhannesar evangelium og Robinson Crusoe komu og vórðu útbýttar millum skúlabørnini. Somuleiðis tá ið »Ungu Føroyar« komu fram. Mær dámdi væl at lesa í óvitaárunum, og atstøðurnar vóru hópin góðar at fáa fatur á bókum, sum dámdi ungdóminum. Men har sum ivaleyst í øðrum plássum varð tað hildið at vera ein skomm at hava góðan lesingarhug«.
Sum aðrir dreingir fór Martin Joensen 17 ára gamal til skips, men hugurin til bókina eggjaði honum á háskúlaskeið veturin 1922/23, hann hevði í kvittanum at fara handils-vegin og ætlaði sær á handilsskúla í Danmark.
Skeiðið á Føroya Fólkaháskúla kom at hava avbera stóran týdning fyri hann, har fekk hann hina fyrstu leiðbeiningina í at skriva føroyskt, og søgufyrilestrarnir góvu honum annað sýn á lív og framtíð.
Eftir ráðum frá Símuni av Skarði slepti hann ætlanunum um at fáa sær handilsútbúgving, fór í staðin í 1923 á Læraraskúlan, ikki tí at hann hevði so ovurhonds stóran hug til lærarayrkið, heldur tí at hetta starvið gav honum betri møguleika at leita til bøkur og til skriving.
Aftan á lokið prógv í 1926 var hann fyrst lærari í bygdunum Økrum, Víkarbyrgi og Lopra, í 1929 fekk hann starv í heimbygdini, og har var hann, til hann í 1944 fekk starv á Tvøroyri. Hetta starvið røkti hann, til hann vegna sjúku mátti leggja frá sær. Hann doyði í 1966.
Bókmentaverk:
Í skúladøgum Martin Joensens á háskúlanum høvdu næmingarnir handskrivað felagsblað, »Tjaldur«, har fleiri royndu skaldaflogið. Martin helt seg framat, og ikki mundi vera leingi, til oddamenn skúlans — báðir skrivandi menn — varnaðust, at her var unglingi, ið okkurt gott mundi spyrjast burtur úr, varð hann stuðlaður.
Hesar fyrstu royndirnar hildu fram í handskriyaða felagsblaði læraraskúlanæminga »Snarljósi« árini 1923 — 26, og fyrsta søga hansara »Eitt krosstekin« kom á prenti í 1928 í jólanummarinum av »Barnablaðnum«, sum floksfelagar hansara av læraraskúlanum, Sámal Johansen og Jacob Olsen, stjórnaðu.
Fyrsta søgubrot Martins í vaksnamannastíli varð prentað í jólanumm-ari av »Føroya Sosialdemokrati« 1933. Brotið er »Ein bygdamynd«, ið fær hugin hjá honum, ið lesur, at leita aftur til døpru hendingina á sandinum í Sandvík í 1915, tá bátar í grindadrápi holvdust og fleiri mans druknaðu.
Í árunum uppeftir koma frá hond Martins skaldaverk í »Varðan«, yrkingar, stuttsøgur og brot úr skaldsøgu.
Í 1946 kemur út fyrsta skaldsøga hansara, »Fiskimenn«, og seks ár seinni kemur framhaldið »Tað lýsir á landi«.
Í fyrru skaldsøguni fylgja vit manningini á sluppini »Ørnini« í fiskiskapi undir íslandi og heima millum túrar. Innanborða balist ymisligt fólkatilfar: hin ofta bonski skiparin, stýrimaðurin, umvendur, men kortini veikur fyri freistingum, hin bardagafúsi Sigmundur, hin happaði kokkurin, hin líkasæli Ólavur, longsulsmaðurin Hans Pauli, gudsavnoktarin Gunnar, Andrias, ið skavar alt inn undir seg, og so ivamaðurin, Símun, sum í framhaldsverkinum »Tað lýsir á landi« gerst høvuðspersónur, altíð í tvídrátti við sjálvan seg: í trúarspurningum, í fakfelagsmálum, í ástarbrøgdum o.s.fr.
»Ørnin« siglir út frá keypsstaðnum, sum orsakað av grógvandi skipsfiskiskapinum er farin at vaksa við risaferð. Fólk av smábygdunum leita til hetta stórplássið har altíð ein »vælsignað« dagløn er at forvinna, tá tú leitar tær í arbeiði hjá konginum á staðnum, reiðaranum og keypmanninum Kristiani Kristiansen.
Men vinnumøguleikarnir geva stórstaðnum eisini eina rangu. Tey, ið streyma til, mugu taka til takkar við vánaligum íbúðarviðurskiftum í skúrum og fiskagentuhúsum; seinni tá tvey kasta saman, fáa tey innivist í onkrum slavnum kjallara og liva so har sum trælir stórreiðarans: hann á skipsdekki, hon á fiskaplássinum, við ongum vónum nakrantíð at sleppa uppundan fíggjarliga.
Skaldsøgan sigur eisini frá spírandi stættastríði, íbirtan av yrkisfeløgum, og frá teim trupulleikum, hesi hava at dragast við í byrjan:
Fiskimenn eru teir fyrstu at illgita um oddamenn í egna felagi teirra, og væl eydnast reiðaranum at seta upp stætt mótvegis stætt, tá hann við fiskimenninar sigur, at tað er arbeiðsfólkið á landi, ið veldur, at fiskimaðurin fær so lítla úrtøku.
Framhaldsbókin er ein lýsing av eini lítlari bygd, heimbygd Símunar, men meir er hon lýsing av tvídráttinum í sál Símunar millum gamalt og nýtt.
Í stórstaðnum hevði Símun verið trúlovaður við Astrið, ið hann hevði hitt á møti, men hon ger tað liðugt, tí hon er sannførd um, at Símun eisini í trúarmálum er ivamaður. Símun hittir so aftur fiskagentuna Sáru, og í byrjan av »Tað lýsir á landi« giftast tey og festa búgv í heimbygd Símunar. Sára er løtt av lyndi, lívsglað og gæsut, hetta hóvar ikki væl í tunga bygdarlívinum, og verumáti hennara fær Símun at ivast í, hvussu álítandi hon er.
Gunnar, gudsavnoktarin, vit hittu við »Ørnini« summartúrin undir Íslandi, kemur heim úr útlondum og fær sær handil í heimbygd Símunar. Hann er bráðræsin, ynskir kollveltandi broytingar; Símun metir hann sum eina spillu fyri bygdina, og andstøðan teirra millum gerst ikki minni av, at Gunnar tykist hugtikin av Sáru, og hon — hin lættlynta — kanska roknar komu Gunnars sum eina frábreðgandi hending í leiðiliga bygdagerandisdegnum.
Nógvir persónar, ymiskir av lyndi, mynda heimbygd Símunar. Teirra lív og lagna er eisini partur av skaldsøguni, men sjálv meginæðrin í frásøguni er stríð Símunar at vinna átrúnaðarligt fótafesti, at fáa fult álit á hjúnarfelaga sínum og í viðurskiftunum við høvuðsfíggindan, Gunnar, at koma til ta niðurstøðu, at dómurin um, hvør ið skal liva og hvør ikki, liggur ikki í menniskjans hondum, men í hondunum á hægri himmalskum valdi.
Stuttsøgusøvn Martin Joensens eru fýra í tali. »Útrák« kom í 1949, »Klokkan ringir« (barnasøgur) í 1962 og aftan á deyða hansara komu á 75-ára degnum í 1977 tey bæði søvnini »Heimadoktarin« og »Gamli maðurin og varðin«.
Í stuttsøgunum viðger Martin Joensen ofta sama umhvørvið og somu tíð, sum hann lýsir í skaldsøgunum: Fíggjarligu trongtíðimar í 20- og 30-árunum. Ein hin eyðkendasta er dapra lýsingin »Húsvillur« (1936) um strevaran Magnus, ið hóast stríðið noyðist at flyta frá húsi og heimi úr heimbygdini við konu og børnum, tí hann klárar ikki at svara hvørjum sítt. Uttan iva er hetta sannasta lýsing av sínum slag í føroyskum bókmentum.
Vit eiga eisini at nevna søguligu søgur høvundans, bygdar á frásøgutilfar ella sagnir. Siðsøguligar lýsingar og forn navnagáva gera í hesum sítt til at fáa tær sannlíkar.
Sterkar lýsingar av einstaklingum — ofta slíkum, ið breðga frá fjøldini — eru eisini at finna í skaldskapi Martin Joensens. Flest øll munnu hefta seg við frálíku lýsingina av hálva kryplinum »Elini Mariu«, men eisini lýsingin av gamla bygdaskúlalæraranum í søguni »Merkisdagur Abrahams« er minnilig. Ofta hevur verið sagt, at stuttsøgur Martin Joensens eru daprar og døkkar. Hetta eigur kortini ikki at fáa okkum at gloyma, at høvundurin eisini eigur ein lívsjáttandi tóna, ja, stundum er hann beinleiðis skemtingarsamur — eitt nú í frálíku stuttsøguni »Heimadoktarin«.
Úr: Árni Dahl: Bókmentasøga I-III. Fannir. 1980-83.
Í Tingakrossi 23/3-1921 finna vit hendan stubban:
»Fyrsta hefti av nýggja tíðarskriftinum, sum felagið »Varðin« gevur út, er nú útkomið. — Tíðarskriftið er ætlað at koma í 8 heftum um árið. Ritstjóri er Richard Long.
Umslagið er skrýtt við eini vakrari mynd: Varðin, ið hevjar seg móti himli, har sólin roðar yvir sund og fjørð og bygdarlag. Ein rungandi kvøða til Føroya málið av J. H. O. Djurhuus er inngangur, Sverri Patursson hevur langa og frálíka forvitnisliga grein — við myndum — um lomvigan. Símun av Skarði skrivar »Úr ymsum ættum« um »Rusland og Lenin«, Richard Long hevur týtt »Kvæðið um falkin« eftir Maxim Gorki, Christian Matras, Poul F. Joensen og M. A. Jacobsen eiga vakrar yrkingar; henda seinasta, »Heimmynd«er skaldsligur dýrgripur.
Allir limir »Varðans« fáa tíðarskriftið fyri einki. Og tað verður óivað vert at eiga.«
Longu í hesum fyrsta Varðaheftinum stíga tveir ungir yrkjarar fram, hin 22 ára gamli Poul F. Joensen úr Sumba og hin 20 ára gamli Chr. Matras av Viðareiði.
Í 3. bindi 1923 finna vit stuttsøgu og yrkingar eftir 24 ára gamla Hans Dalsgaard úr Skálavík.
Stóru prosameninir koma nakað seinni: 37 ára gamli oyndfirðingurin H. M. Ejdesgaard fær fyrstu søgu sína prentaða í 4. bindi 1924, Heðin Brú stígur fram 28 ára gamal í 9. bindi 1929 og Martin Joensen 31 ára gamal í 13. bindi 1933.
Maurentius Viðstein, kemur ikki við í Varðan fyrr enn í 1940, men kortini hevði hann áðrenn hetta gjørt vart við seg, fyrst í »Føroya Sosialdemokrati«, seinni í »Dagblaðnum«.
Búskaparliga versna tíðirnar stórliga um allan heim, sum 20-árini líða at enda.
Heimskreppan, ið kemur í hæddina í 1929, hevur við sær arbeiðsloysi og lønarniðurskurð.
Byrjanin av 30-árunum er í mangar mátar tronglig tíð í Føroyum. Heimskreppan veldur mangan húsagangin, inntøkurnar eru sera lágar, prísirnir ikki tilsvarandi, og undan íslandi frættist mangur sorgarleikur, ið tekur einstaka húshaldinum og vinnulívinum dygt.
Hetta eru árini, nýstovnaði javnaðarflokkurin fær undirtøku úti millum fólk, hann fær umboð á ting í 1928 og veksur upp gjøgnum 30-og 40-árini. Føroyskur politikkur fær ein annan høvuðsspurning at dragast við enn toganina millum samband og sjálvstýri.
Uttan úr stóru verð frættist um einræðisharrar, ið koma til valdið, sum dubba seg hernaðarliga og leggja fram krøv um yvirvaldsrætt yvir landaøkjum, ið aðrir eiga.
Á bókmentaøkinum leggja bæði yrkjarar og prosafólk frá landi í bókmentatíðarritinum »Varðanum«, ið fyrstu ferð kemur út í 1921, og uttan iva í tráð við politisku gongdina sær *sosialrealistiskur skaldskapur dagsins ljós seinast í 20-árunum.
Hetta verður stóra skaldsøgutíðin í føroyskum skaldskapi.
Menninir, ið hoyra til hetta tíðarskeiðið, skriva einar tjúgu *skaldsøgur — o.u. ein helmingur upprunaliga skrivaður á føroyskum, ein helmingur á donskum.
Á yrkjaraøkinum fáa vit stóran náttúruskaldskap og á fyrsta sinni í yrkingalíki samfelagsrevsandi skaldskap við hvøssum broddi.
*Stuttsøgan eigur góð kor, meðan *sjónleikurin enn tykist tøva á gomlum gøtum.


text:
Fleiri børn á meksikanska markinum aftur saman við foreldrunum
Fleiri av børnunum, sum vórðu tikin frá
foreldrunum, tá tey royndi at fara um meksikanska markið inn í USA, eru nú
aftur saman við foreldrunum. Men enn eru fleiri, har foreldrini ikki eru funnin.
Amerikanska stjórnin boðaði í gjár frá, at 1.400 av 2.500 børnum, sum vórðu skild frá foreldrum sínum á meksikanska- amerikanska markinum, nú aftur eru saman við foreldrum sínum.
Sakførarar hjá amerikonsku stjórnini siga, at 711 børn ikki høvdu møguleika at sameinast við foreldrunum áðrenn evstamarkið, sum ein dómari hevði ásett.
Tað var partur av politikkinum hjá amerikanska forsetanum, Donald Trump, ið hevði við sær, at børn vórðu tikin frá foreldrum sínum í royndum teirra at fara um markið úr Meksiko til USA. Nógv teirra høvdu ikki loyvið at fara um markið.
Kelda: Reuters


text:
Vælkomin til Stavassdalen og Stavassgården
Við eini beliggenheit ein stuttan biltúr suðurfrá Trofors, er Stavassdalen nemmur at besøkja, bæði summar og vetur . Góðar jakt og fiskimøguleikar eisini ríkiligt við berum og soppun gerð eisini økið sera attraktivt. Stavasselva rennur gjøgnum dalin sum liggur sera vakur millum høg flott fjøll. Tey mest kendu eru Kvitfjellet (1248 m) og Blåfjellet (1293 m). Søgan um dalin hevur sett sítt preg av næstan 200 ára búðseting áStavassgården saman við longum tradisjónum sum eru knítt til reinsdjóra hald. Vápnaflutningurin undur ørum heimsbardaga, og við teimun sorgarleikum sum har fylgdu við, vilja altíð verða sterkt knítt við hettar umráði. Stavassgården liggur um summari bara 300 m fra vegnum.Um veturin er tað 6 kilometrar á ski frá «brøytet vei» til garðin. Garðurin hevur staði óbúgvin síðani 1948. Uppruna húsini standa ikki longur, men Stavassdalens venner eru farin í gongd við at restorera og uppbyggja garðin. Saman við peningagávun og góðun snikkarum hava gjørt hettar møguligt. Høvígshúsið var ligut bygdt og klárt um heysti 2007. Húsi kann leiðast. Køkurin er í firstu hædd og stendur til frítt brúk tá húsið ikke er útleiga. Saman við køkinum hevur firsta hæddin stovu, gongd og eitt lítið sovirúm. Onnur hæddin hevur 3 soviverilsir og eina uppihaldsstovu sum kann brúkast til kamar. Tað eru 14 sengur í húsinum. Uttanfyri er tað gjørt eitt størt flott pláss til at hava bátin liggjandi. Nærumkvørvið vi Stavassgården hevur enn sín dám av einum opnum reinum kulturlandskapið.
Fylgjur tú gøtuni víðari í ca 2 kilometrar frá garðinum kemur tú til Stavatnet. Her er tað bátapláss við einari lítlari smáttu (gapahuk). Frá Stavatnet til Stavassetra eru tað 2 kilometrar. Við Setervollen er tað ein fitt lítil timburhytta hon stendur ólást og við sínum 2 songum er tað eisini møguligt at yvurnátta.


text:
Eg havi ikki havt stundir, nógv arbeiði og onnur ting, men eg komi sjálvsagt aftur.
Her liggja skitsur til 100 greinar (tó okkurt helst er duplettir). Nógv er at taka fatt uppá: Forútsigiliga kreppan í Europa, makrelsemjan farin amokk, lønarsamráðingar o.a.
Góðan 1. mai!
Eg kundi ikki sagt tað betur, enn Teitur Vágadal ger á facebook í dag:
Góðan 1. mai øll somul.
Minnist til, at tað vóru ikki kapitalistar, ið mentu tað vesturlendska samfelagið. Hevði tað verið so, høvdu vit havt somu tilstandir, sum í Kina og USA. Kúgan av arbeiðsfólki.
- Tað er fakfelagsrørslan, sum hevur megnað at fáa eitt sámiligt lønarstøðið,
- tað er fakfelagsrørslan, sum hevur givið okkum 8+8+8 býtið í samdøgurðinum
- tað er fakfelagsrørslan, sum hevur givið okkum feriu
- tað er fakfelagsrørslan, sum hevur gingið á odda fyri einum solidariskum vælferðarsamfelagið,
- og tað verður uppgávan hjá fakfelagsrørsluni at varðveita okkara solidariska vælferðarsamfelag,
tí at stættarstríði er aldrin av, so leingi stættirnar ikki vita av hvørjum øðrum.
"Gør din pligt, Kræv din ret!"


text:
Sonja: - Hvar er solidariteturin hjá løgmanni?
Politikkur27-04-2018 - 11:04 - Jóanis Albert Nielsen
Dýra biðidag fer løgmaður at seta ráðstevnu hjá Provita um fosturtøku. Ein av luttakarunum á ráðstevnuni er Ludvig Nessa úr Noreg. Ludvig Nessa umboðar ógvuliga víðgongd sjónarmið, sum vit sum samfelag og løgmaður, sum umboð fólksins, eigur at taka frástøðu frá.
Nessa: Yvirgangsatsókn er revsing Guðs
Ludvig Nessa vil m.a. verða við, at yvirgangsatsóknin hjá Breivik var Guðs revsing fyri fosturtøkulógina í Noreg. Nessa er endurgivin fyri at siga at: ”Vold avler vold. Norske myndigheter tar livet av like mange barn gjennom aborter hver dag som Breivik tok livet av på Utøya. Når de dreper barn i tusentall hvert år, så er det en galskap som må straffe seg på en eller annen måte…”
Nessa: feminisma drepur
Nessa vil eisini verða við, at feminisman hevur tikið lívið av fleiri enn nasisman og kommunisman tilsamans.
Nessa: Samkyndleiki bannast við lóg
Eisini hevur Nessa í fjølmiðlunum róst forsetanum í Uganda fyri lógina, sum bannar samkyndleika, og har samkynd fáa fongsulsrevsing fyri lívstíð.
Nessa vil verða við, at lógin í Uganda er eitt gott dømi um, hvussu langt av leið Noreg og onnur lond í vesturheiminum eru farin, tá tað kemur til, hvat er rætt og rangt.
Skattgjaldarin fíggjar virksemi
Sjónarmiðini hjá Nessa eru so mikið víðgongd, at frástøða má takast frá teimum! Í Noreg hava myndugleikar reagerað, og hava m.a. tikið rættin frá Nessa at virka sum prestur í norsku fólkakirkjuni. Í Føroyum hevur felagsskapur, sum er fíggjaður av skattgjaldarans peningi, ráðstevnu, har Nessa er ein av høvuðstalarunum, og løgmaður setir ráðstevnuna.
Eg hevði væntað, at løgmaður, um ikki annað, so av solidariteti yvirfyri bróðurflokkinum í Noreg, tekur frástøðu frá slíkum ráðstevnum.
Sonja Jógvansdóttir
Tað eru ikki øll gildi, tú skalt fara til, og løgmaður átti heldur at arbeitt fyri, at Provita varð tikin av fíggjarlógini 2019, nú tey nýta peningin til at fíggja ógvuliga víðgongd sjónarmið full av hatri og spjaðing.


text:
Barbara Holm 13.06.2018 (21:50)
Teldupostarnir: Í kvøld verður kringvarpsstjórin vigaður
Óvist er, hvørjir møguleikar Kringvarpsstýrið hevur á borðinum í kvøld. Men givið er, at bert eitt mál er á skránni, og tað er málið um teldupostarnar frá Johnny í Grótinum til Vágaportalin.
- Kringvarpsstýrið skal viðgera hetta málið ordiligt og koma til eina felags niðurstøðu, segði Rúni Heinesen í stuttari viðmerking fyrr í dag. Stýrisformaðurin er komin úr útlondum aftur til Føroya seinnapartin í dag, og longu í kvøld klokkan 21.00 byrjaði stýrisfundurin um Johnny í Grótinum. Stýrisformaðurin avvísur ikki, at spurningurin, sum er til viðgerðar í kvøld er, hvørt hetta málið skal hava starvsrættarligar fylgjur fyri stjóran.
Orsøkin til, at Stýrið í kvøld er kallað saman, er málið um teldupostarnar. Teldupostarnir, sum Sosialurin prentaði mánadagin, avdúkað samstarv millum Kringvarpsstjóran og Vágaportalin, har Johnny í Grótinum sjálvur í tveimum umførum í síðstu viku hevur skrivað greinar um starvsfólkamál í Kringvarpinum, uttan at hann hevur lagt navn til greinarnar.
Les eisini: Teldupostarnir: Øll tíðindadeildin sent klagu um Johnny
Og meðan tað ivaleyst eru summi, sum halda hetta vera í lagi, so er tað kortini ikki í tráð við fjølmiðlaetisku leiðreglurnar fyri tíðindaflutning. Tað greiddi Jón Brian Hvidtfeldt, formaður í felagnum Føroysk Miðlafólk frá á in.fo fyrr í dag.
- Tá man tosar um tíðindaflutning, so skal tað vera ein javnvág millum tann, sum spyr, og tann, sum svarar. Tað má vera javnvág millum hesar báðar partar, tí hetta er heilt grundleggjandi í fakinum. Men tann javnvágin er ikki í lagið, tá ið tann, sum svarar, bæði ger yvirskrift og formulerar spurningar og svar, segði Jón Brian Hvidtfeldt, sum eisini vísti á, at stjórin í Kringvarpinum eigur at kenna og virða spælireglurnar í fakinum. Og hesum er Katrin Petersen, stýrislimur, samd í.
- Mín hugsan er, at hetta er óakseptabult, segið Katrin Petersen, sum í gjár bað stýrislimirnar um at hittast til fund um málið.
Tann fundurin er so í kvøld. Síðani málið kom fram mánadagin, hevur tað útviklað seg nógv. Í gjár var til dømis ein starvsfólkafundur í Kringvarpinum, og her kom fram, at Johnny í Grótinum hevði í hyggju at senda eina almenna umbering fyri hetta teldupostamálið. Tað er tó eingin slík komin enn, og óvist er, um hon kemur. Tó hevur øll tíðindadeildin í Kringvarpinum í kvøld sent eina klagu um stjóran til Kringvarpsstýrið, har tey taka frástøðu frá skuggaskrivingini hjá stjóranum.
Tað er sostatt nógv, sum týðir upp á, at málið verður sæð sum sera álvarsamt í Kringvarpinum og í Kringvarpsstýrinum. Hvat tað merkir heilt ítøkiliga fyri Johnny í Grótinum er ein spurningur, sum bert Kringvarpsstýrið kann svara upp á, eftir fundin í kvøld.
In.fo fylgir málinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Leygarkvøldið 8. september kl. 20 sýnir Tjóðpallurin leikin "Mín fantastiska skilsmissa" í Løkshøll. Atgongumerki eru til sølu á loksholl.fo. Einans 90 pláss eru til sýningina, so her má skjótt berast at.
"Mín fantastiska skilsmissa" er ein romantisk komedia við Kristinu Sundar Hansen í heimskenda og virðislønta einrøðuleikinum eftir Geraldine Aron.
Angela Kennedy Lipsky er ein kvinna miðskeiðis í lívinum, sum plagdi at vera onnur helvtin av eydnuríka parinum Angela og Max. Max stingur tó av við einum yngri modelli, dótturin flytir út við sjeikinum, og eftir situr Angela við hundinum Dexter í stóru familjuhúsunum.
Nýggi veruleikin hjá nýskildu Angelu hevur nógvar øðrvísi, tragiskar og ikki minst komiskar og láturligar støður við sær, sum áskoðararnir hegnisliga verða drignir ígjøgnum av Kristinu Sundar Hansen í leiklutinum sum Angela.
Leikurin varð tilnevndur ein OLIVIER AWARD fyri “Best entertainment” í 2004 og hevur síðan lagt áskoðarar kring heimin flatar í látri. Nú standa Føroyar fyri tørni, sum 29. landið, har leikurin verður pallsettur.
Týðing: Kristina Sundar Hansen
Konsept: Kristina Sundar Hansen & Durita Sumberg Poulsen
Dramaturgur, pallur og hjálparleikstjóri: Durita Sumberg Poulsen
Leiklistarlig ráðgeving: Ágústa Skúladóttir
Ljósdesign, video og pallmynd: Turpin Napoleon Djurhuus
Ljóðmynd: Pauli Magnussen
Leikari: Kristina Sundar Hansen


text:
Thursday, March 16, 2017
Skeri eg teg her so missi eg teg har
Ein óverulig blanding av skelki og svartskygni hevur rakt fiskivinnuna vítt og breitt mitt í einari gulltíð; vónir verða tó settar til at verandi hoyringar kunnu gera at Landsstýrisins uppskot um ‘Fyrisiting av sjófeingi’ fær munandi ábøtur.
Var tað ikki greitt fyrr, so er eingin ivi longur millum tey ið varða av teimum leiðandi fyritøkunum í fiskivinnuni: tað verður skotið eftir teimum við skørpum. Har er eingin góða mamma, eingin misskiljing — uppskotið um nýskipanir fyri fiskivinnuna fær avleiðingar tann skeiva vegin fyri fiskireiðarí sum Varðan, Christian í Grótinum, JFK og Framherja, og tey virkir sum eru knýtt at teirra virksemi, eitt nú Faroe Origin í Runavík og Kósin í Klaksvík; samstundis kann vandi vera fyri at tey trý stóru uppsjóvarvirkini í Føroyum, sum eisini eru knýtt at somu fyritøkum — Varðin Pelagic á Tvøroyri, Faroe Pelagic í Kollafirði og Pelagos í Fuglafirði — missa trygdina í sínum rávørugrundarlag.
“Jarðarferðarstemningur kring um høvuðsmotorin,” viðmerkti borgarstjórin í Runavík, Tórbjørn Jacobsen, á Facebook. “Nú situr tjóðin væl saktans bara og bíðar eftir at Aksel skrivar út nýval, soleiðis at tað slepst burtur úr ruðuleikanum og kaotisku kósini aftur. Verri enn tað sama fær tað ið hvussu er ikki verið.”
Johnny í Grótinum, formaður í Nýskipanarnevndini sum Fiskimálaráðið í fjør setti at gera tilmæli um nýskipan av lógini um vinnuligan fiskiskap, finst hvassliga at anti-trust reglunum í tí lógaruppskoti sum varð lagt fram tann 6. mars í ár.
“Sum vit skrivaðu í álitinum so er einki vinnuligt ella búskaparligt argument fyri at seta mørk í lógina sum skulu regulera støddina á teimum einstøku vinnufyritøkunum,” segði hann við Kringvarp Føroya. “Tvørturímóti so eru okkara vinnufyritøkur ógvuliga lítlar í altjóða høpi,” legði hann afturat.
“Einastu argumentini man kann hava fyri slíkum avmarkingum eru politisk, og eg síggi eisini í viðmerkingunum… at man vil avmarka viðkvamið hjá búskapinum mótvegis slíkum fyritøkum og fyri at hesar fyritøkur ikki skulu fáa so nógv vald mótvegis politiska systeminum.”
Johnny í Grótinum helt fram: “Har haldi eg tað er óskynsamt og skilaleyst at fara inn í eina vinnulóggávu sum skal stimbra og eggja til nýmenning og meir virðisskapan og kippir fyritøkur fyri at verja tað politiska systemið. Ynskir man at verja politiska systemið kann man gera tað við øðrum lógum og reglum og við at skapa gjøgnumskygni og annað.”
“Eg dugi illa at síggja hví júst fiskivinnan skal niðurbindast við anti-trust reglum,” segði hann víðari. “Í øðrum vinnum í Føroyum hava vit stóra konsentratión av vinnuni í fáum fyritøkum. Til dømis í oljuvinnuni, heilsøluvinnuni, bankavinnuni og so framvegis — har hava vit kappingarlógina og kappingareftirlit, og tey amboðini eigur man at brúka til tað endamálið.”
‘Eiga at greiða nærri frá’
Stjórin í Føroya Reiðarafelag, Stefan í Skorini, vísir á ta øktu politisku stýring av fiskivinnuni sum uppskotið letur upp fyri, íroknað umfatandi óvissur sum liggja í at fiskimálaráðharrin skal hava eitt ótal av nýggjum heimildum, umframt ógreið viðurskifti kring ætlaðar skipanir við uppboðssølu av fiskirættindum.
“Landsstýrið hevur víst á at tey sum hava sítt virksemi ikki skulu skerja tað,” segði Stefan í Skorini í almennum skrivi frá Reiðarafelagnum. “Reiðarafelagið hevur hinvegin skilt uppskotið soleiðis at við tíðini fer uppboðssøla av rættindum at merkja at søgulig rættindi fara at minka. Í summum førum minka rættindini longu fyrsta árið og í øðrum við tíðini.”
Vísandi til grein 12 stk. 3 í lógaruppskotinum, legði hann afturat: “Sum Reiðarafelagið skilir hesa grein, skulu langtíðarrættindi seld á uppboðssølu fylgja lutfalsliga vøkstrinum og niðurskurðinum í heildarkvotunum. Hetta merkir at tá kvoturnar minka verður tikið burtur av verandi rættindum, soleiðis at hesi við tíðini kunnu minka munandi. Hetta fer sjálvsagt at ávirka verandi aktørar negativt, av tí at teirra rættindi við tíðini verða útholað av teimum seldu rættindunum. Tískil er ein systematisk niðurlaging av verandi rættindum innbygd í uppskotið hjá Landsstýrinum. Hesa fatan hevur felagið eisini fingið staðfest í samskifti við Fiskimálaráðið.”
“Harafturat eru orðingarnar í lógaruppskotinum um uppboðssølu so ógreiðar at tær ikki geva eina greiða mynd av hvussu skipanin fer at virka framyvir,” segði stjórin í Reiðarafelagnum.
“Hvussu landsstýrismaðurin ítøkiliga fer at skipa uppboðssøluna kunnu vit bert gita um, tí tað skal sum so mangt annað í hesi lógini gerast í kunngerð seinni.”
“Hetta er fatan Reiðarafelagsins,” skoytti Stefan í Skorini uppí, “og um Landsstýrið hevur eina aðra fatan av hesi grein í lógaruppskotinum, eiga tey at greiða nærri frá hesum.”
Var tað ikki greitt fyrr, so er eingin ivi longur millum tey ið varða av teimum leiðandi fyritøkunum í fiskivinnuni: tað verður skotið eftir teimum við skørpum. Har er eingin góða mamma, eingin misskiljing — uppskotið um nýskipanir fyri fiskivinnuna fær avleiðingar tann skeiva vegin fyri fiskireiðarí sum Varðan, Christian í Grótinum, JFK og Framherja, og tey virkir sum eru knýtt at teirra virksemi, eitt nú Faroe Origin í Runavík og Kósin í Klaksvík; samstundis kann vandi vera fyri at tey trý stóru uppsjóvarvirkini í Føroyum, sum eisini eru knýtt at somu fyritøkum — Varðin Pelagic á Tvøroyri, Faroe Pelagic í Kollafirði og Pelagos í Fuglafirði — missa trygdina í sínum rávørugrundarlag.
“Jarðarferðarstemningur kring um høvuðsmotorin,” viðmerkti borgarstjórin í Runavík, Tórbjørn Jacobsen, á Facebook. “Nú situr tjóðin væl saktans bara og bíðar eftir at Aksel skrivar út nýval, soleiðis at tað slepst burtur úr ruðuleikanum og kaotisku kósini aftur. Verri enn tað sama fær tað ið hvussu er ikki verið.”
Johnny í Grótinum, formaður í Nýskipanarnevndini sum Fiskimálaráðið í fjør setti at gera tilmæli um nýskipan av lógini um vinnuligan fiskiskap, finst hvassliga at anti-trust reglunum í tí lógaruppskoti sum varð lagt fram tann 6. mars í ár.
“Sum vit skrivaðu í álitinum so er einki vinnuligt ella búskaparligt argument fyri at seta mørk í lógina sum skulu regulera støddina á teimum einstøku vinnufyritøkunum,” segði hann við Kringvarp Føroya. “Tvørturímóti so eru okkara vinnufyritøkur ógvuliga lítlar í altjóða høpi,” legði hann afturat.
“Einastu argumentini man kann hava fyri slíkum avmarkingum eru politisk, og eg síggi eisini í viðmerkingunum… at man vil avmarka viðkvamið hjá búskapinum mótvegis slíkum fyritøkum og fyri at hesar fyritøkur ikki skulu fáa so nógv vald mótvegis politiska systeminum.”
Johnny í Grótinum helt fram: “Har haldi eg tað er óskynsamt og skilaleyst at fara inn í eina vinnulóggávu sum skal stimbra og eggja til nýmenning og meir virðisskapan og kippir fyritøkur fyri at verja tað politiska systemið. Ynskir man at verja politiska systemið kann man gera tað við øðrum lógum og reglum og við at skapa gjøgnumskygni og annað.”
“Eg dugi illa at síggja hví júst fiskivinnan skal niðurbindast við anti-trust reglum,” segði hann víðari. “Í øðrum vinnum í Føroyum hava vit stóra konsentratión av vinnuni í fáum fyritøkum. Til dømis í oljuvinnuni, heilsøluvinnuni, bankavinnuni og so framvegis — har hava vit kappingarlógina og kappingareftirlit, og tey amboðini eigur man at brúka til tað endamálið.”
‘Eiga at greiða nærri frá’
Stjórin í Føroya Reiðarafelag, Stefan í Skorini, vísir á ta øktu politisku stýring av fiskivinnuni sum uppskotið letur upp fyri, íroknað umfatandi óvissur sum liggja í at fiskimálaráðharrin skal hava eitt ótal av nýggjum heimildum, umframt ógreið viðurskifti kring ætlaðar skipanir við uppboðssølu av fiskirættindum.
“Landsstýrið hevur víst á at tey sum hava sítt virksemi ikki skulu skerja tað,” segði Stefan í Skorini í almennum skrivi frá Reiðarafelagnum. “Reiðarafelagið hevur hinvegin skilt uppskotið soleiðis at við tíðini fer uppboðssøla av rættindum at merkja at søgulig rættindi fara at minka. Í summum førum minka rættindini longu fyrsta árið og í øðrum við tíðini.”
Vísandi til grein 12 stk. 3 í lógaruppskotinum, legði hann afturat: “Sum Reiðarafelagið skilir hesa grein, skulu langtíðarrættindi seld á uppboðssølu fylgja lutfalsliga vøkstrinum og niðurskurðinum í heildarkvotunum. Hetta merkir at tá kvoturnar minka verður tikið burtur av verandi rættindum, soleiðis at hesi við tíðini kunnu minka munandi. Hetta fer sjálvsagt at ávirka verandi aktørar negativt, av tí at teirra rættindi við tíðini verða útholað av teimum seldu rættindunum. Tískil er ein systematisk niðurlaging av verandi rættindum innbygd í uppskotið hjá Landsstýrinum. Hesa fatan hevur felagið eisini fingið staðfest í samskifti við Fiskimálaráðið.”
“Harafturat eru orðingarnar í lógaruppskotinum um uppboðssølu so ógreiðar at tær ikki geva eina greiða mynd av hvussu skipanin fer at virka framyvir,” segði stjórin í Reiðarafelagnum.
“Hvussu landsstýrismaðurin ítøkiliga fer at skipa uppboðssøluna kunnu vit bert gita um, tí tað skal sum so mangt annað í hesi lógini gerast í kunngerð seinni.”
“Hetta er fatan Reiðarafelagsins,” skoytti Stefan í Skorini uppí, “og um Landsstýrið hevur eina aðra fatan av hesi grein í lógaruppskotinum, eiga tey at greiða nærri frá hesum.”
Subscribe to: Post Comments (Atom)


text:
Síðst í mars varð brunnur nummar 6.000 skrásettur á faktasíðunum hjá norska Oljudirektoratinum. Talan var um framleiðslubrunnin 31/2-Y-21 AY2H á Troll-økinum í Norðsjónum. Allir leitingar- og framleiðslubrunnar, sum eru boraðir á
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby